**śrīmad-bhāgavata-māhātmyam**

**prathamo 'dhyāyaḥ**

sac-cid-ānada-rūpāya viśvotpatty-ādi-hetave /

tāpa-traya-vināśāya śrī-kṛṣṇāya vayaṁ numaḥ //[[1]](#footnote-2)

yaṁ pravrajantam anupetam apeta-kṛtyaṁ

dvaipāyano virahakātara ājuhāva /

putreti tan-mayatayā taravo 'bhinedus taṁ

sarva-bhūta-hṛdayaṁ munim ānato 'smi //1//

naimiṣe sūtam āsīnam abhivādya mahā-munim[[2]](#footnote-3) /

kathāmṛta-rasāsvāda-kuśalaḥ śaunako 'bravīt //2//

śaunaka uvāca

ajñāṇa-dhvānta-vidhvaṁsa koṭi-sūrya-samaprabha /

sūtākhyāhi kathā-sāraṁ mama karṇa-rasāyanam //3//

bhakti-jñāna-virāgāpta-viveko[[3]](#footnote-4) vardhate katham[[4]](#footnote-5) /

māyā-moha-nirāsaś ca vaiṣṇavaiḥ kriyate katham //4//

iha ghore kalau prāpte[[5]](#footnote-6) jīvaś cāsuratāṁ gataḥ /

kleśa-klāntasya[[6]](#footnote-7) tasyaiva śodhane kiṁ parāyaṇam //5//

śreyasāṁ yad bhavec chreyaḥ pāvanānāṁ ca pāvanam /

kṛṣṇa-prāpti-karaṁ śaśvat-sādhanaṁ tad vadādhunā //6//

cintā-maṇir loka-sukhaṁ surendraḥ[[7]](#footnote-8) svarga-saṁpadam /

prayacchati guruḥ prīto vaikuṇṭhaṁ yogi-durlabham //7//

sūta uvāca

prītiḥ śaunaka citte te yato vacmi vicārya ca /

sarva-siddhānta-niṣpannaṁ saṁsāra-bhaya-nāśanam //8//

bhaktyogha-vardhanaṁ yac ca kṛṣṇa-saṁtoṣa-hetukam /

tad ahaṁ te 'bhidhāsyāmi sāvadhānatayā śṛṇu //9//

kāla-vyāla-mukha-grāsa-trāsa-nirnāśa-hetave /

śrīmad-bhāgavataṁ śāstraṁ kalau kīreṇa bhāṣitam //10//

etasmād aparaṁ kiṁcin manaḥ-śuddhaiḥ[[8]](#footnote-9) na vidyate /

janmāntare bhavet puṇyaṁ tadā bhāgavataṁ labhet //11//

parīkṣite kathāṁ vaktuṁ sabhāyāṁ saṁsthite śuke /

sudhākumbhaṁ gṛhītvāaiva devās tatra samāgaman //12//

śukaṁ natvāvadan sarve sva-kārya-kuśalāḥ surāḥ /

kathā-sudhāṁ prayacchasva gṛhītvaiva sudhām imām //13//

evaṁ vinimaye jāte sudhā rājñā prapīyatām /

prapāsyāmo vayaṁ sarve śrīmad-bhāgavatāmṛtam //14//

kva sudhā kva kathā loke kva kācaḥ kva maṇir mahān /

brahma-rāto vicāryeti[[9]](#footnote-10) tadā devāñ jahāsa ha //15//

abhaktāṁs tāṁś ca vijñāya na dadau sa kathāmṛtam /

śrīmad-bhāgavatī vārtā surāṇām api durlabhā //16//

rājño mokṣaṁ tathā vīkṣya purā dhātāpi vismitaḥ /

sa ca loke[[10]](#footnote-11) tulāṁ baddhvātolayat sādhanānyajaḥ //17//

laghūny anyāni jātāni gauraveṇa idaṁ mahat /

tadā ṛṣi-gaṇāḥ sarve vismayaṁ paraṁ yayuḥ //18//

menire bhagavad-rūpaṁ śāstraṁ bhāgavataṁ kṣitau[[11]](#footnote-12) /

paṭhanāc chravaṇāt sadyo vaikuṇṭha-phala-dāyakam //19//

saptāha-śravaṇenaiva[[12]](#footnote-13) sarvathā mukti-dāyakam /

sanakādyaiḥ purā proktaṁ nāradāya dayāparaiḥ //20//

yady api brahma-saṁbandhāc chrutam etat surarṣiṇā /

saptāha-śravaṇa-vidhiḥ kumārais tasya bhāṣitaḥ //21//

śaunaka uvāca

loka-vigraha-yuktasya[[13]](#footnote-14) nāradasyāsthirasya ca /

vidhi-śrave kutaḥ prītiḥ saṁyogaḥ kutra taiḥ saha //22//

sūta uvāca

atra te kīrtayiṣyāmi bhakti-puṣṭaṁ[[14]](#footnote-15) kathānakam /

śukena mama yat proktaṁ rahaḥ śiṣyaṁ vicārya ca //23//

ekadā ti viśālāyāṁ catvāra rṣayo 'malāḥ /

sat-saṅgārthaṁ samāyātā dadṛśus tatra nāradam //24//

kumārā ūcuḥ

kathaṁ brahman dīna-mukhaḥ kutaś cintāparo bhavān /

tvaritaṁ gamyate kutra kutaś cāgamanaṁ tava //25//

idānīṁ śūnya-citto 'si gata-vitto yathā janaḥ /

tavedaṁ mukta-saṅgasya nocitaṁ vada kāraṇam //26//

nārada uvāca

ahaṁ tu pṛthivīṁ yāto jñātvā sarvottamām iti /

puṣkaraṁ ca prayāgaṁ ca kāśīṁ godāvarīṁ tathā //27//

hari-kṣetraṁ kuru-kṣetraṁ śrī-raṅga-setubandhanam /

evam ādiṣu tīrtheṣu bhramamāṇa itas tataḥ //28//

nāpaśyaṁ kutracic charma manaḥ-saṁtoṣa-kārakam /

kalinādharma-mitreṇa dhareyaṁ bādhitādhunā //29//

satyaṁ nāsti tapaḥ śaucaṁ dayā na vidyate /

udaraṁbhariṇo jīvā varākāḥ kūṭa-bhāṣiṇaḥ //30//

mandāḥ sumanda-matayo manda-bhāgyā hy upadrutāḥ /

pākhaṇḍa-niratāḥ santo viraktāḥ saparigrahāḥ //31//

taruṇī-prabhutā gehe śyālako buddhi-dāyakaḥ /

kanyāyāvikrayiṇo lobhād dampatīnāṁ ca kalkanam //32//

āśramā yavanai ruddhās tīrthāni saritas tathā /

devatā-yatanāny atra duṣṭair naṣṭāni bhūriśaḥ //33//

na yogī naiva siddho vā na jñānī sat-kriyo naraḥ /

kali-dāvānalenādya sādhanaṁ bhasmatāṁ gatam //34//

aṭṭa-śūlā jana-padāḥ śiva-śūlā dvijātayaḥ /

kāminyaḥ keśa-śūlinyaḥ saṁbhavanti kalāv iha //35[[15]](#footnote-16)//

evaṁ paśyan kaler doṣān paryaṭann avanīm aham /

yāmunaṁ taṭam āpanno yatra līlā harer abhūt //36//

tatrāścaryaṁ mayā dṛṣṭaṁ śrūyatāṁ tan munīśvarāḥ /

ekā tu taruṇī tatra niṣpannā[[16]](#footnote-17) khinna-mānasā //37//

dvau vṛddhau patitau pārśve niḥ-śvasantāv acetanau /

śuśrūṣantī prabodhantī rudantī ca tayoḥ puraḥ //38//

daśadikṣu nirīkṣantī rakṣitāraṁ nijaṁ vapuḥ /

vījyamānā śata-strībhir bodhyamānā muhur munuḥ //39//

dṛṣṭvā dūrād gataḥ so 'haṁ kautukena tad-antikam /

māṁ dṛṣṭvā cotthitā bālā vihvālā cābravīd vacaḥ //40//

bālovāca

bho bho sādho kṣaṇaṁ tiṣṭha mac-cintām api nāśaya /

darśanaṁ tava lokasya sarvathāgha-haraṁ paraṁ //41//

bahudhā tava vākyena duḥkha-śāntir bhaviṣyati /

yadā bhāgyaṁ bhaved bhūri bhavato darśanaṁ tadā //42//

nārada uvāca

kāsi tvaṁ kāv imau cemā nāryaḥ kāḥ padma-locanāḥ /

vada devi savistāraṁ svasya-duḥkhasya kāraṇam //43//

bālovāca

ahaṁ bhaktir iti khyātā imau me tanayau matau /

jñāṇa-vairāgya-nāmānau kāla-yogena jarjarau //44//

gaṅgādyāḥ saritaś cemā mat-sevārthaṁ samāgatāḥ /

tathāpi na ca me śreyaḥ sevitāyāḥ surair api //45//

idānīṁ śṛṇu mad-vārtāṁ sacittas tvaṁ tapodhana /

vārtā me vitatāpy asti tāṁ śrutvā sukham āvaha //46//

utpannā ḍravide sāhaṁ vṛddhiṁ karnāṭake gatā /

kvacit kvacin mahārāṣṭre gurjare jīrṇatāṁ gatā //47//

tatra ghora-kaler yogāt pākhaṇḍaiḥ khaṇḍitāṅgakā /

durlabhāhaṁ[[17]](#footnote-18) ciraṁ yātā putrābhyāṁ saha mandatām //48//

vṛndāvanaṁ punaḥ prāpya navīneva surūpiṇī /

jātāhaṁ yuvatī samyak preṣṭha-rūpā tu sāṁpratam //49//

imau tu śayitāv atra sutau me kliśyataḥ śramāt /

idaṁ sthānaṁ parityajya videśaṁ gamyate mayā //50//

jaraṭhatvaṁ samāyātau tena duḥkhena duḥkhitā /

sāhaṁ tu taruṇī kasmāt sutau vṛddhāv imau kutaḥ //51//

trāyāṇaṁ sahacāritvād vaiparītyaṁ kutaḥ sthitam /

ghaṭate jaraṭhā mātā taruṇau tanayāv iti //52//

ataḥ śocāmi cātmānaṁ vismayāviṣṭa-mānasā /

vada yoga-nidhe dhīman kāraṇaṁ cātra kiṁ bhavet //53//

nārada uvāca

jñānenātmani paśyāmi sarvam etat tavānaghe /

na viṣādas tvayā kāryo hariḥ śaṁ te kariṣyati //54//

sūta uvāca

kṣaṇa-mātreṇa taj jñātvā vākyam ūce munīśvaraḥ /

nārada uvāca

śṛṇuṣvāvahitā bāle yugo 'yaṁ dāruṇaḥ kaliḥ //55//

tena luptaḥ sadācāro yoga-mārgas tapāṁsi ca /

janā aghāsurāyante śāṭhya-duṣkarma-kāriṇaḥ //56//

iha santo viṣīdanti prahṛṣyanti hy asādhavaḥ /

dhatte dhairyaṁ tu yo dhīmān sa dhīraḥ paṇḍito 'thavā //57//

aspṛśyān avalokyeyaṁ śeṣa-bhāra-karī dharā /

varṣe varṣe kramāj jātā maṅgalaṁ nāpi dṛśyate //58//

na tvām api sutaiḥ sākaṁ ko 'pi paśyati sāṁprataṁ /

upekṣitānurāgāndhair jarjaratvena saṁsthitā //59//

vṛndāvanasya saṁyogāt punas tvaṁ taruṇī navā /

dhanyaṁ vṛndāvanaṁ tena bhaktir nṛtyati yatra ca //60//

atremau grāhakābhāvān na jarām api muñcataḥ /

kiṁcid ātma-sukheneha prasuptir manyate 'nayoḥ //61//

śrī-bhaktir uvāca

kathaṁ parīkṣitā rājñā sthāpito hy aśuciḥ kaliḥ /

pravṛtte tu kalau sarva-sāraḥ kutra gato mahān //62//

karuṇā-pareṇa hariṇāpy adharmaḥ katham īkṣyate /

imaṁ me saṁśayaṁ chindhi tvad vācā sukhitāsmy aham //63//

nārada uvāca

yadi pṛṣṭas tvayā bāle premataḥ śravaṇaṁ kuru /

sarvaṁ vakṣyāmi te bhadre kaśmalaṁ te gamiṣyati //64//

yadā mukundo bhagavān kṣmāṁ tyaktvā sva-padaṁ gataḥ /

tad dināt kalir āyātaḥ sarva-sādhana-bādhakaḥ //65//

dṛṣṭo dig-vijaye rājñā dīnavac charaṇaṁ gataḥ //

na mayā māraṇīyo 'yaṁ sāraṅga iva sāra-bhuk //66//

yat phalaṁ nāsti tapasā na yogena samādhinā /

tat phalaṁ labhate samyak kalau keśava-kīrtanāt //67//

ekākāraṁ kaliṁ dṛṣṭvā sāravatsāranīrasam /

viṣṇu-rātaḥ sthāpitavān kalijānāṁ sukhāya ca //68//

kukarmācaraṇāt sāraḥ sarvato nirgato 'dhunā /

pādārthāḥ saṁsthitā bhūmau bīja-hīnās tuṣā yathā //69//

viprair bhāgavatī vārtā gehe gehe jane jane /

kāritā kaṇa-lobhena kathā-sāras tato gataḥ //70//

aty-ugra-bhūri-karmāṇo nāstikā rauravā janāḥ /

te 'pi tiṣṭhanti tīrtheṣu tīrtha-sāras tato gataḥ //71//

kāma-krodha-mahā-lobha-tṛṣṇā-vyākula-cetasaḥ /

te 'pi tiṣṭhanti tapasi tapaḥ-sāras tato gataḥ //72//

manasaś cājayāl lobhād dambhāt pākhaṇḍa-saṁśrayāt /

śāstrānabhyasanāc caiva dhyāna-yoga-phalaṁ gatam //73//

paṇḍitās tu kalatreṇa ramante mahiṣā iva /

putrasyotpādane dakṣā adakṣā mukti-sādhane //74//

nahi vaiṣṇavatā kutra saṁprādaya-puraḥ-sarā /

evaṁ pralayatāṁ prāpto vastu-sāraḥ sthale sthale //75//

ayaṁ tu yuga-dharmo hi vartate kasya dūṣaṇaṁ /

atas tu puṇḍarīkākṣaḥ sahate nikaṭe sthitaḥ //76//

sūta uvāca

iti tad vacanaṁ śrutvā vismayaṁ paramaṁ gatā /

bhaktir ūce vaco bhūyaḥ śrūyatāṁ tac ca śaunaka //77//

śrī-bhaktir uvāca

surarṣe tvaṁ ca dhanyo 'si mad-bhāgyena samāgataḥ /

sādhūnāṁ darśanaṁ loke sarva-siddhi-karaṁ param //78//

jayati jayati māyāṁ yasya kāyādhavas te

vacana-racanam ekaṁ kevalam cākalyya /

dhruva-padam api yāto yat-kṛpāto dhruvo 'yaṁ

sakala-kuśala-pātraṁ brahma-putraṁ natāsmi //79//

iti śrī-padma-purāṇe uttara-khaṇḍe śrīmad-bhāgavata-māhātmye bhakti-nārada-samāgamo nāma prathamo 'dhyāyaḥ

**dvitīyo 'dhyāyaḥ**

nārada uvāca

vṛthā khedāyase bāle aho cintāturā katham /

śrī-kṛṣṇa-caraṇāmbhojaṁ smara duḥkhaṁ gamiṣyati //1//

draupadī ca paritrātā yena kaurava-kaśmalāt /

pālitā gopa-sundaryaḥ sa kṛṣṇaḥ kvāpi no gataḥ //2//

tvaṁ tu bhakte priyā tasya satataṁ prāṇato 'dhikā /

tvayāhūtas tu bhagavān yāti nīca-gṛheṣv api //3//

satyādi-tri-yuge bodha-vairāgyau mukti-sādhakau /

kalau tu kevalaṁ bhaktir brahma-sāyujya-kāriṇī //4//

iti niścitya cid-rūpaḥ sad-rūpāṁ tvāṁ sasarja ha /

paramānada-cin-mūrtiḥ sundarīṁ kṛṣṇa-vallabhām //5//

baddhvāñjaliṁ tvayā pṛṣṭaṁ kiṁ karomīti caikadā /

tvāṁ tadājñāpayat kṛṣṇo mad-bhaktān poṣayeti ca //6//

aṅgī-kṛtaṁ tvayā tad vai prasanno 'bhūd dharis tadā /

muktiṁ dāsīṁ dadau tubhyaṁ jñāna-vairāgyakāv imau //7//

poṣaṇaṁ svena rūpeṇa vaikuṇṭhe tvaṁ karoṣi ca /

bhūmau bhakti-vipoṣāya chāyā-rūpaṁ tvayā kṛtam //8//

muktiṁ jñānaṁ viraktiṁ ca saha kṛtvā gatā bhuvi /

kṛtādi-dvāparasyāntaṁ mahānandena saṁsthitā //9//

kalau muktiḥ kṣayaṁ prāptā pākhaṇḍāmaya-pīḍitā /

tvad-ājñayā gatā śīghraṁ vaikuṇṭhaṁ punar eva sā //10//

smṛtā tvayāpi cātraiva muktir āyāti yāti ca /

putrī-kṛtya tvayemau ca pārśve svasyaiva rakṣitau //11//

upekṣataḥ kalau mandau vṛddhau jātau sutau tava /

tathāpi cintāṁ muñca tvam upāyaṁ cintayāmy aham //12//

kalinā sadṛśaḥ ko 'pi yugo nāsti varānane /

tasmiṁs tvāṁ sthāpayiṣyāmi gehe gehe jane jane //13//

anya-dharmāṁs tiras kṛtya puras kṛtya mahotsavān /

tadā nāhaṁ harer dāso loke tvāṁ na pravartaye //14//

tad-anvitāś ca ye jīvā bhaviṣyanti kalāv iha /

pāpino 'pi gamiṣyanti nirbhayāḥ[[18]](#footnote-19) kṛṣṇa-mandiram //15//

yeṣāṁ citte vased bhaktiḥ sarvadā prema-rūpiṇī /

na te paśyanti kīnāśaṁ svapne 'py amala-mūrtayaḥ //16//

na preto na piśāco vā rākṣaso vāsuro 'pi vā /

bhakti-yukta-manaskānāṁ sparśane na prabhur bhavet //17//

na tapobhir na vedaiś ca na jñānenāpi karmaṇā /

harir hi sādhyate bhaktyā pramānaṁ tatra gopikāḥ //18//

nṛṇāṁ janma-sahasreṇa bhaktau prītir hi jāyate /

kalau bhaktiḥ kalau bhaktir bhaktyā kṛṣṇaḥ puraḥ sthitaḥ //19//

bhokti-droha-karā ye ca te sīdanti jagat-traye /

durvāsā duḥkham āpannaḥ purā bhakti-vinindakaḥ //20//

alaṁ vratair alaṁ tīrthair alaṁ yogair alaṁ makhaiḥ /

alaṁ jñāṇa-kathā-lāpair bhaktir ekaiva muktidā //21//

sūta uvāca

iti nārada-nirṇītaṁ sva-māhātmyaṁ niśamya sā /

sarvāṅga-puṣṭi-saṁyuktā nāradaṁ vākyam abravīt //22//

śrī-bhaktir uvāca

aho nārada dhanyo 'si prītis te mayi niścalā /

na kadācid vimuñcāmi citte sthāsyāmi sarvadā //23//

kṛpālunā tvayā sādho mad-bādhā dhvaṁsitā kṣaṇāt /

putrayoś cetanā nāsti tato bodhaya bodhaya //24//

sūta uvāca

tasyā vacaḥ samākarṇya kāruṇyaṁ nārado gataḥ /

tayor bodhanam ārebhe karāgreṇa vimardayan //25//

mukhaṁ saṁyojya karṇānte śabdam uccaiḥ samuccaran /

jñāna prabudhyatāṁ śīghraṁ re vairāgya prabudhyatām //26//

veda-vedānta-ghoṣaiś ca gītā-pāṭhair muhur muhuḥ /

bodhyamānau tadā tena kathaṁcic cotthitau balāt //27//

netrair anavalokantau jṛmbhantau sālasāv ubhau /

bakavat patitau prāyaḥ śuṣka-kāṣṭha-samāṅgakau //28//

kṣut-kṣāmau tau nirīkṣyaiva punaḥ svāpa-parāyaṇau /

ṛṣiś cintāparo jātaḥ kiṁ vidheyaṁ mayeti ca //29//

aho nidrā kathaṁ yāti vṛddhatvaṁ ca mahattaram /

cintayann iti govindaṁ smārayām āsa bhārgava //30//

vyoma-vāṇī tadaivābhūn mā ṛṣe khidyatām iti /

udyamaḥ sa-phalas te tu bhaviṣyati na saṁśayaḥ //31//

etad-arthaṁ tu sat-karma surarṣe tvaṁ samācara /

tat te karmābhidhāsyanti sādhavaḥ sādhu-bhūṣaṇāḥ //32//

sat-karmaṇi kṛte tasmin sanidrā vṛddhatānayoḥ /

gamiṣyati kṣaṇād bhaktiḥ sarvataḥ prasariṣyati //33//

ity ākāśa-vacaḥ spaṣṭaṁ tat sarvair api viśrutam /

nārado vismayaṁ lebhe nedaṁ jñātam iti bruvan //34//

nārada uvāca

anayākāśa-vāṇyā 'pi gopyatvena nirūpitam /

kiṁ vā tat sādhanaṁ kāryaṁ yena kāryaṁ bhavet tayoḥ //35//

kva bhaviṣyanti santas te kathaṁ dāsyanti sādhanam /

mayātra kiṁ prakartavyaṁ yad uktaṁ vyoma-bhāṣayā //36//

sūta uvāca

tatra tāv api saṁsthāpya nirgato nārado muniḥ /

tīrthaṁ tīrthaṁ viniṣkramya pṛcchan mārge munīśvarān //37//

vṛtāntaḥ śrūyate sarvaiḥ kiṁcin niścitya nocyate /

asādhyaṁ kecana procur durjñeyam iti cāpare //38//

mūkī bhūtās tathānye tu kriyantas tu palāyitāḥ /

hāhākāro mahān asīt trailokye vismayāvahaḥ //39//

veda-vedānta-ghoṣaiś ca gītā-pāṭhair vibodhitam /

bhakti-jñāna-virāgāṇāṁ nodatiṣṭhat trikaṁ yadā //40//

upāyo nāparo 'stīti karṇe karṇe 'japañ janāḥ /

yoginā nāradenāpi svayaṁ na jñāyate tu yat //41//

tat kathaṁ śakyate vaktum itarair iha mānuṣaiḥ /

evam ṛṣi-gaṇaiḥ pṛṣṭaiṛ nirnīyoktuṁ durāsadam //42//

tataś cintāturaḥ so 'tha badarī-vanam āgataḥ /

tapaś carāmi cātreti tad-arthaṁ kṛta-niścayaḥ //43//

tāvad dadarśa purataḥ sanakādīn munīśvarān /

koṭi-sūrya-samābhāsān uvāca muni-sattamaḥ //44//

nārada uvāca

idānīṁ bhūri-bhāgyena bhavadbhiḥ saṅgamaḥ sthitaḥ /

kumārā vadatāṁ[[19]](#footnote-20) śīghraṁ kṛpāṁ kṛtvā manopari //45//

bhavanto yoginaḥ sarve buddhimanto bahu-śravāḥ[[20]](#footnote-21) /

pañca-hāyana-saṁyuktāḥ pūrveṣām api pūrvajāḥ //46//

sadā vaikuṇṭha-nilayā hari-kīrtana-tat-parāḥ /

līlāmṛta-rasonmattāḥ kathā-mātraika-jīvinaḥ //47//

hariḥ śaraṇam eva hi nityaṁ yeṣāṁ mukhe vacaḥ /

ataḥ kāla-samādiṣṭā jarā yuṣmān na bādhate //48//

yeṣāṁ bhrū-bhaṅga-mātreṇa dvāra-pālau hareḥ purā /

bhūmau nipatitau sadyo yat-kṛpātaḥ paraṁ gatau //49//

aho bhāgyasya yogena darśanaṁ bhavatām iha /

anugrahas tu kartavyo mayi dīne dayāparaiḥ //50//

aśarīra-giroktaṁ yat tat kiṁ sādhanam ucyatām /

anuṣṭheyaṁ kathaṁ tāvat prabruvantu savistaram //51//

 bhakti-jñāna-virāgāṇāṁ sukham utpadyate katham /

sthāpanaṁ sarva-varṇeṣu prema-pūrvaṁ prayatnataḥ //52//

kumārā ūcuḥ

mā cintāṁ kuru devarṣe harṣaṁ citte samāvaha /

upāyaḥ sukha-sādhya 'tra vartate pūrva eva hi //53//

aho nārada dhanyo 'si viraktānāṁ śiromaṇiḥ /

sadā śrī-kṛṣṇa-dāsānām agraṇīr yoga-bhāskaraḥ //54//

tvayi citraṁ na mantavyaṁ bhakty-artham anuvartini /

ghaṭate kṛṣṇa-dāsasya bhakteḥ sthāpanatā sadā //55//

ṛṣibhir bahvo loke panthānaḥ prakaṭī kṛtaḥ /

śrama-sādhyāś ca te sarve prāyaḥ svarga-phala-pradāḥ //56//

vaikuṇṭha-sādhakaḥ panthāḥ sa tu gopyo hi vartate /

tasyopadeṣṭā puruṣaḥ prāyo bhāgyena labhyate //57//

sat-karma tava nirdiṣṭaṁ vyoma-vācā tu yat purā /

tad ucyate śṛṇuṣvādya sthira-cittaḥ prasanna-dhīḥ //58//

dravya-yajñās tapo-yajñā yoga-yajñās tathāpare /

svādhyāya-jñāna-yajñāś ca te tu karma-visūcakāḥ //59//

sat-karma sūcako nūnaṁ jñāna-yajñaḥ smṛto budhaiḥ /

śrīmad-bhāgavatālāpaḥ sa tu gītaḥ śukādibhiḥ //60//

bhakti-jñāna-virāgāṇāṁ tad-ghoṣeṇa balaṁ mahat /

brajiṣyati dvayoḥ kaṣṭaṁ sukhaṁ bhakter bhaviṣyati //61//

pralayaṁ hi gamiṣyanti śrīmad-bhāgavata-dhvaneḥ /

kali-doṣā[[21]](#footnote-22) ime sarve siṁha-śabdād vṛkā iva //62//

jñāna-vairāgya-saṁyuktā bhaktiḥ prema-rasāvahā /

prati-gehaṁ prati-janaṁ tataḥ krīḍāṁ kariṣyati //63//

nārada uvāca

veda-vedānta-ghoṣaiś ca gītā-pāṭhair prabodhitam /

bhakti-jñāna-virāgāṇāṁ nodatiṣṭhat trikaṁ yadā //64//

śrīmad-bhāgavatālāpāt tat kathaṁ bodham eṣyati /

tat-kathāsu tu vedārthaḥ śloke śloke pade pade //65//

chindantu saṁśayaṁ hy enaṁ bhavanto 'mogha-darśanāḥ /

vilambo nātra kartavyaḥ śaraṇāgata-vatsalāḥ //66//

kumārā ūcuh

vedopaniṣadāṁ sārāj jātā bhāgavatī kathā /

aty-uttamā tato bhāti pṛthag-bhūtā phalonnatiḥ[[22]](#footnote-23) //67//

āmūlāgraṁ rasas tiṣṭhann āste na khādate[[23]](#footnote-24) yathā /

saṁbhūya sa pṛthag-bhūtaḥ phale viśva-manoharaḥ //68//

yathā dugdhe sthitaṁ sarpir na khādāyopakalpate[[24]](#footnote-25) /

pṛthag-bhūtaṁ hi tad divyaṁ[[25]](#footnote-26) devānāṁ rasa-vardhanam //69//

ikṣūṇām api madhyāntaṁ śarkarā vyāpya tiṣṭhati /

pṛthag-bhūtā ca sā miṣṭā tathā bhāgavatī kathā //70//

idaṁ bhāgavataṁ nāma purāṇaṁ brahma-saṁmitam /

bhakti-jñāna-virāgāṇāṁ sthāpanāya prakāśitam //71//

vedānta-veda-susnāte gītāyā api kartari /

paritāpavati vyāse muhyaty ajñāna-sāgare //72//

tadā tvayā purā proktaṁ catuḥ-śloka-samanvitam /

tadīya-śravaṇāt sadyo nirbādho bādarāyaṇaḥ //73//

tatra te vismayaḥ kena yataḥ praśna-karo bhavān /

śrīmad-bhāgavata-śrave[[26]](#footnote-27) śoka-duḥkha-vināśanam //74//

nārada uvāca

yad darśanaṁ ca vinihanty aśubhāni sadyaḥ śreyas tanoti bhava-duḥkha-davārditānām /

niḥśeṣa-śeṣa-mukha-gīta-kathaikapānāḥ prema-prakāśa-kṛtaye śaraṇaṁ gato 'smi //75//

bhāgyodayena bahu-janma-samarjitena sat-saṅgamaṁ ca labhate puruṣo yadā vai /

ajñāna-hetu-kṛta-moha-madāndha-kāra-nāśanaṁ vidhāya hi tadodayate vivekaḥ //76//

iti śrī-padma-purāṇe uttara-khaṇḍe śrīmad-bhāgavata-māhātmye bhakti-kumāra-nārada-saṁvādo nāma dvitīyo'dhyāyaḥ

**tṛtīyo 'dhyāyaḥ**

nārada uvāca

jñāna-yajñaṁ kariṣyāmi śuka-śāstra-kathojjvalam /

bhakti-jñāna-virāgāṇāṁ sthāpanārthaṁ prayatnataḥ //1//

yatra kāryo mayā yajñaḥ sthalaṁ tad vācyatām iha /

mahimā śuka-śāstrasya vaktavyo veda-pāragaiḥ //2//

kiyadbhir divasaiḥ śrāvyā śrīmad-bhāgavatī kathā /

ko vidhas tatra kartavyo mamedaṁ vadatām[[27]](#footnote-28) itaḥ //3//

kumārā ūcuḥ

śṛṇu nārada vakṣyāmo vinamrāya vivekine /

gaṅgā-dvāra-samīpe tu taṭam ānanda-nāmakam //4//

nānā-ṛṣi-gaṇair juṣṭaṁ deva-siddha-niṣevitam /

nānā-taru-latā-kīrṇaṁ nava-komala-vālukam //5//

ramyam ekānta-deśa-sthaṁ haima-padma-suśobhitam[[28]](#footnote-29) /

yat-samīpa-stha-jīvānāṁ vairaṁ cetasi na sthitam //6//

jñāna-yajñas tvayā tatra kartavyo hy apraytnataḥ /

apūrvā rasa-rūpā ca kathā tatra bhaviṣyati //7//

puraḥ-sthaṁ nirbalaṁ caiva jarā-jīrṇaṁ kalevaram[[29]](#footnote-30) /

tad dvayaṁ ca puras kṛtya bhaktis tatra gamiṣyati[[30]](#footnote-31) //8//

yatra bhāgavatī vārtā tatra bhakty-ādikaṁ vrajet /

kathā-śabdaṁ samākarṇya tat trikaṁ taruṇāyate //9//

sūta uvāca

evam uktvā kumārās te nāradena samaṁ tataḥ /

gaṅā-taṭaṁ samājagmuḥ kathā-pānāya satvarāḥ //10//

yadā yātās taṭaṁ te tu tadā kolāhalo 'py abhūt /

bhūr-loke deva-loke ca brahma-loke tathaiva ca //11//

śrī-bhāgavata-pīyūṣa-pānāya rasa-lampaṭāḥ /

dhāvanto 'py āyayuḥ sarve prathamaṁ ye ca vaiṣṇavāḥ //12//

bhṛgur vasiṣṭhaś cyavanaś ca gautamo medhātithir devala-devarātau /

rāmas tathā gādhisutaś ca śākalo mṛkaṇḍa-putro 'trija-pippalādāḥ //13//

yogeśvarā vyāsa-parāśarau ca chāyā-śuko jājali-jahnu-mukhyāḥ /

sarve 'py amī muni-gaṇāḥ saha-putra-śiṣyāḥ sva-strībhir āyayur ati-praṇayena yuktāḥ //14//

vedāntāni ca vedāś ca mantrās tantrāḥ sa-mūrtayaḥ /

daśa-sapta-purāṇāni ṣaṭ-śāstrāṇi tathāyayuḥ //15//

gaṅgādyāḥ saritas tatra puṣkarādi-sarāṁsi ca /

kṣetrāṇi ca diśaḥ sarvā daṇḍakādi-vanāni ca //16//

nagādayo yayus tatra deva-gandharva-kinnarāḥ[[31]](#footnote-32) /

gurutvāt tatra nāyāntān bhṛguḥ saṁbodhya cānayat //17//

dīkṣitā nāradenātha dattam āsanam uttamam /

kumārā vanditāḥ sarvair niṣeduḥ kṛṣṇa-tat-parāḥ //18//

vaiṣṇavāś ca viraktāś ca nyāsino brahma-cāriṇaḥ /

mukhya-bhāge sthitās te ca tad-agre nāradaḥ sthitaḥ //19//

eka-bhāge ṛṣi-gaṇāś tad-anyatra divaikasaḥ /

vedopaniṣado 'nyatra tīrthāny atra striyo 'nyataḥ //20//

jaya-śabdo namaḥ-śabdaḥ śaṅkha-śabdas tathaiva ca /

cūrṇa-lājā-prasūnānāṁ nikṣepaḥ sumahān abhūt //21//

vimānāni samārudya kiyanto deva-nāyakāḥ /

kalpa-vṛkṣa-prasūnāni[[32]](#footnote-33) sarvāṁs tatra samākiran //22//

sūta uvāca

evaṁ teṣv eka-citteṣu śrīmad-bhāgavatasya ca /

māhātmyam ūcire spaṣṭaṁ nāradāya mahātmane //23//

kumārā ūcuḥ

atha te saṁpravakṣyāmo mahimā śuka-śāstra-jaḥ /

yasya śravaṇa-mātreṇa muktiḥ kara-tale sthitā //24//

sadā sevyā sadā sevyā śrīmad-bhāgavatī kathā /

yasyāḥ śravaṇa-mātreṇa hariś cittaṁ samāśrayet //25//

grantho 'yaṁ aṣṭādaśa-sāhasro dvādaśa-skandha-saṁmitaḥ /

parīkṣic-chuka-saṁvādaḥ śṛṇu bhāgavataṁ ca tat //26//

tāvat saṁsāra-cakre 'smin bhramate 'jñānataḥ pumān /

yāvat karṇa-gatā nāsti śuka-sāstra-kathā kṣaṇam //27//

kiṁ śrutair bahubhiḥ śāstraiḥ purāṇaiś ca bhramāvahaiḥ /

ekaṁ bhāgavataṁ śāstraṁ mukti-dānena garjati //28//

kathā bhāgavatasyāpi nityaṁ bhavati yad gṛhe /

tad gṛhaṁ tīrtha-rūpaṁ hi vasatāṁ pāpa-nāśanam //29//

aśva-medha-sahasrāṇi vājapeya-śatāni ca /

śuka-śāstra-kathāyāś ca kalāṁ nārhanti ṣoḍaśīm //30//

tāvat pāpāni dehe 'smin nivasanti tapodhanāḥ /

yāvan na śrūyate samyak śrīmad-bhāgavataṁ naraiḥ //31//

na gaṅgā na gayā kāśī puṣkaraṁ na prayāgakam /

śūka-śāstra-kathāyāś ca phalena samatāṁ nayet //32//

ślokārdhaṁ śloka-pādaṁ vā nityaṁ bhāgavatodbhavam /

paṭhasva sva-mukhenaiva yadīcchasi parāṁ gatim //33//

vedādir veda-mātā ca pauruṣaṁ sūktam eva ca /

trayī bhāgavataṁ caiva dvādaśākṣara eva ca //34//

dvādaśātmā prayāgaś ca kālaḥ saṁvatsarātmakaḥ /

brāhmaṇāś cāgnihotraṁ ca surabhir dvādaśī-kathā[[33]](#footnote-34) //35//

tulasī ca vasantaś ca puruṣottama eva ca /

eteṣāṁ tattvataḥ prājñair na pṛthag-bhāva iṣyate //36//

yaś ca bhāgavataṁ śāstraṁ vācayed arthato 'niśam /

janma-koṭi-kṛtaṁ pāpaṁ naśyante nātra saṁśayaḥ //37//

ślokārdhaṁ śloka-pādaṁ vā paṭhed bhāgavataṁ ca yaḥ /

nityaṁ puṇyam avāpnoti rājasūyāśvamedhayoḥ //38//

uktaṁ bhāgavataṁ nityaṁ kṛtaṁ ca hari-cintanam /

tulasī-poṣaṇaṁ caiva dhenūnāṁ sevanaṁ samam //39//

anta-kāle tu yenaiva śrūyate śuka-śāstra-vāk /

prītyā tasyaiva vaikuṇṭhaṁ govindo 'pi prayacchati //40//

hema-siṁha-yutaṁ caitad vaiṣṇavāya dadāti ca /

kṛṣṇena saha sāyujyaṁ sa pumāṁl labhate dhruvaṁ //41//

ājanma-mātram api yena śaṭhena kiṁcic cittaṁ vidhāya śuka-śāstra-kathā na pītā /

cāṇḍālavac ca kharavad bata tena nītaṁ mithyā sva-janma jananī-jani-duḥkha-bhājā //42//

jīvac chavo nigaditaḥ sa tu pāpa-karmā yena

śrutaṁ śuka-kathā-vacanaṁ na kiṁcit /

dhik taṁ naraṁ paśu-samaṁ bhuvi bhāra-rūpam

evaṁ vadanti divi deva-saroja-mukhyāḥ[[34]](#footnote-35) //43//

durlabhaiva kathā loke śrīmad-bhāgavatodbhavā /

koṭi-janma-samutthena puṇyenaiva tu labhyate //44//

tena yoga-nidhe dhīman śrotavyā sā prayatnataḥ /

dinānāṁ niyamo nāsti sarvadā śravaṇaṁ matam //45//

satyena brahma-caryena sarvadā śravaṇaṁ matam /

aśakyatvāt kalau bodhyo viśeṣo 'tra śukājñayā //46//

mano-vṛtti-jayaś caiva niyamācaraṇaṁ tathā /

dīkṣāṁ kartum aśakyatvāt saptāha-śrvaṇaṁ matam //47//

śraddhātaḥ śravaṇe nityaṁ māghe tāvad dhi yat phalam /

tat phalaṁ śuka-devena saptāha-śravaṇe kṛtam //48//

manasaś cājayād rogāt puṁsāṁ ca caivāyuṣaḥ kṣayāt /

kaler doṣa-bahutvāc ca saptāha-śravaṇaṁ matam //49//

yat phalaṁ nāsti tapasā na yogena samādhinā /

anāyāsena tat sarvaṁ saptāha-śravaṇe labhet //50//

yajñād garjati saptāhaḥ saptāho garjati vratāt /

tapaso garjati proccais tīrthān nityaṁ hi garjati //51//

yogād garjati saptāho dhyānāj jñānāc ca garjati /

kiṁ brūmo garjanaṁ tasya re re garjati garjati //52//

śaunaka uvāca

sāścaryam etat kathitaṁ kathānakaṁ jñānādi-dharmān vigaṇayya sāṁpratam /

niḥśreyase bhāgavataṁ purāṇaṁ jātaṁ kuto yoga-vidādi-sūcakam //53//

sūta uvāca

yadā kṛṣṇo dharāṁ tyaktvā sva-padaṁ gantum udyataḥ /

ekādaśaṁ pariśrutyāpy uddhavo vākyam abravīt //54//

uddhava uvāca

tvaṁ tu yāsyasi govinda bhakta-kāryaṁ vidhāya ca /

mac-citto mahatī cintā tāṁ śrutvā sukham āvaha //55//

āgato 'yaṁ kalir ghoro bhaviṣyanti punaḥ khalāḥ /

tat-saṅgenaiva santo 'pi gamiṣyanty ugratāṁ yadā //56//

tadā bhāravatī bhūmir go-rūpeyaṁ kam āśrayet /

anyo na dṛśyate trātā tvattaḥ kamala-locana //57//

ataḥ satsu dayāṁ kṛtvā bhakta-vatsala mā vraja /

bhaktārthaṁ saguṇo jāto nirākāro 'pi cin-mayaḥ //58//

tvad-viyogena te bhaktāḥ kathaṁ sthāsyanti bhū-tale /

nirguṇopāsane kaṣṭam ataḥ kiṁcid vicāraya //59//

ity uddhava-vacaḥ śrutvā prabhāse 'cintayad dhariḥ /

bhaktāvalambanārthāya kiṁ vidheyaṁ mayeti ca //60//

svakīyaṁ yad bhavet tejas tac ca bhāgavate 'dadhāt /

tirodhāya praviṣṭo 'yaṁ śrīmad-bhāgavatārṇavam //61//

teneyaṁ vāṅ-mayī mūrtiḥ pratyakṣā vartate hareḥ /

sevanāc chravaṇāt pāṭhād darśanāt pāpa-nāśinī //62//

saptāha-śravaṇaṁ tena sarvebhyo 'py adhikaṁ kṛtam /

sādhanāni tiras kṛtya kalau dharmo 'yam īritaḥ //63//

duḥkha-dāridya-daurbhāgya-pāpa-prakṣālanāya ca /

kāma-krodha-jayārthaṁ hi kalau dharmo 'yam īritaḥ //64//

anyathā vaiṣṇavī māyā devair api sudustyajā /

kathaṁ tyājyā bhavet puṁbhiḥ saptāho 'taḥ prakīrtitaḥ //65//

sūta uvāca

evaṁ nagāha-śravaṇoru-dharme prakāśyamāne ṛṣibhiḥ sabhāyāṁ /

āścaryam ekaṁ samabhūt tadānīṁ tad ucyate saṁśṛṇu śaunaka tvam //66//

bhaktiḥ sutau tau taruṇau gṛhītvā premaika-rūpā sahasāvir-āsīt /

śrī-kṛṣṇa govinda hare murāre nātheti nāmāni muhur vadantī //67//

tāṁ cāgatāṁ bhāgavatārtha-bhūṣāṁ sucāru-veṣāṁ dadṛśuḥ sadasyāḥ /

kathaṁ praviṣṭā katham āgateyaṁ madhyaṁ munīnām iti tarkayantaḥ //68//

ūcuḥ kumārā vacanaṁ tadānīṁ kathārthato niṣpatitādhuneyam /

evaṁ giraḥ sā sasutā niśamya sanat-kumāraṁ nijagāda namrā //69//

bhaktir uvāca

bhavadbhir adyaiva kṛtāsmi puṣṭā kali-pranaṣṭāpi kathā-rasena /

kvāhaṁ tu tiṣṭhāmy adhunā bruvantu brāhmā idaṁ tāṁ giram ūcire te //70//

bhakteṣu govinda-sarūpa-kartrī premaika-dhartrī bhava-roga-hantrī /

sa tvaṁ ca tiṣṭhasva sudhairya-saṁśrayā nirantaraṁ vaiṣṇava-mānasāni //71//

tato 'pi doṣāḥ kalijā ime tvāṁ draṣṭuṁ na śaktāḥ prabhavo 'pi loke /

evaṁ tadājñāvasare 'pi bhaktis tadā niṣaṇṇā hari-dāsa-citte //72//

sakala-bhuvana-madhye nirdhanās te 'pi dhanyā

nivasati hṛdi yeṣāṁ śrī-harer bhaktir ekā /

harir api nija-lokaṁ sarvathāto vihāya

praviśati hṛdi teṣāṁ bhakti-sūtropnadddhaḥ //73//

brūmo 'dya te kim adhikaṁ mahimānam evaṁ

brahmātmakasya bhuvi bhāgavatābhidhasya /

yat saṁśrayān nigadite labhate suvaktā śrotāpi

kṛṣṇa-samatām alam anya-dharmaiḥ //74//

iti śrī-padma-purāṇe uttara-khaṇḍe śrīmad-bhāgavata-māhātmye bhakti-kaṣṭa-nivartanaṁ nāma tṛtīyo'dhyāyaḥ

**caturtho 'dhyāyaḥ**

sūta uvāca

atha vaiṣṇava-citteṣu dṛṣṭvā bhaktim alaukikīm /

nija-lokaṁ parityajya bhagavān bhakta-vatsalaḥ //1//

vana-mālī ghana-śyāmaḥ pīta-vāsā manoharaḥ /

kāñcī-kalāpa-rucirollasan mukuṭa-kuṇḍalaḥ //2//

tri-bhaṅga-lalitaś cāru-kaustubhena virājitaḥ /

koṭi-manmatha-lāvaṇyo hari-candana-carcitaḥ //3//

paramānanda-cin-mūrtir madhuro muralī-dharaḥ /

āviveśa sva-bhaktānāṁ hṛdayāny amalāni ca //4//

vaikuṇṭha-vāsino ye ca vaiṣṇavā uddhavādayaḥ /

tat-kathā-śravaṇārthaṁ te gūḍa-rūpeṇa saṁsthitāḥ //5//

tadā jaya-jayārāvo rasa-puṣṭir alaukikī /

cūrṇa-prasūna-vṛṣṭiś ca muhuḥ śaṅkha-ravo 'py abhūt //6//

tat-sabhā-saṁsthitānāṁ ca deha-gehātma-vismṛtiḥ /

dṛṣṭvā ca tan-mayāvasthāṁ nārado vākyam abravīt //7//

alaukiko 'yaṁ mahimā munīśvarāḥ saptāha-janyo 'dya vilokito mayā /

mūḍhāḥ śaṭhā ye paśu-pakṣiṇo 'tra sarve 'pi niṣpāpatamā bhavanti //8//

ato nṛ-loke nanu nāsti kiṁcic cittasya śodhāya kalau pavitram /

agaugha-vidhvaṁsa-karaṁ tathaiva kathā-samānaṁ bhuvi nāsti cānyat //9//

ke ke viśudhyanti vadantu mahyaṁ saptāha-yajñena kathāmayena /

kṛpālubhir loka-hitaṁ vicārya prakāśitaḥ ko 'pi navīna-mārgaḥ //10//

kumārā ūcuḥ

ye māṇavāḥ pāpa-kṛtās tu sarvadā sadā durācara-ratā vimārga-gāḥ /

krodhāgni-dagdhāḥ kuṭilāś ca kāminaḥ saptāha-yajñena kalau punanti te //11//

satyena hīnāḥ pitṛ-mātṛ-dūṣakās tṛṣṇākulāś cāśrama-dharma-varjitāḥ /

ye dāmbhikā matsariṇo 'pi hiṁsakāḥ saptāha-yajñena kalau punanti te //12//

pañcogra-pāpāś chala-chadma-kāriṇaḥ krūrāḥ piśācā iva nirdayāś ca ye /

brahma-svapuṣṭā vyabhicāra-kārinaḥ saptāha-yajñena kalau punanti te //13//

kāyena vācā manasāpi pātakaṁ nityaṁ prakurvanti śathā haṭhena ye /

parasva-puṣṭā malinā durāśayāḥ saptāha-yajñena kalau punanti te //14//

atra te kīrtayiṣyāma itihāsaṁ purātanam /

yasya śravaṇa-mātreṇa pāpa-hāniḥ prajāyate //15//

tuṅgabhadrā-taṭe pūrvam abhūt tanum uttamam /

yatra varṇāḥ sva-dharmeṇa satya-sat-karma-tat-parāḥ //16//

ātma-devaḥ pure tasmin sarva-veda-viśāradaḥ /

śrauta-smārteṣu niṣṇāto dvitīya iva bhāskaraḥ //17//

bhikṣuko cittavān loke tat-priyā dhundhulī smṛtā /

sva-vākya-sthāpikā nityaṁ sundarī sukulodbhavā //18//

loka-vārtā-ratā krūrā prāyaśo bahu-jalpikā /

śūrā ca gṛha-kṛtyeṣu kṛpaṇā kalaha-priyā //19//

evaṁ nivasatoḥ premṇā dampatyo ramamāṇayoḥ /

arthāḥ kāmās tayor āsan na sukhāya gṛhādikam //20//

paścād dharmāḥ samārabdhās tābhyāṁ santāna-hetave /

go-bhū-hiraṇya-vāsāṁsi dīnebhyo yacchataḥ sadā //21//

dhanārdhaṁ dharma-mātreṇa tābhyāṁ nītaṁ tathāpi ca /

na putro nāpi vā putrī tataś cintāturo bhṛśam //22//

ekadā sa dvijo duḥkhād gṛhaṁ tyaktvā vanaṁ gataḥ /

madhyāhne tṛṣito jātas taḍāgaṁ samupeyivān //23//

pītvā jalaṁ viṣaṇṇas tu prajā-duḥkhena karśitaḥ /

muhūrtād api tatraiva saṁnyāsī kaścid āgataḥ //24//

dṛṣṭvā pīta-jalaṁ taṁ tu vipro yātas tad-antikam /

nātvā ca pādayos tasya niḥśvasan saṁsthitaḥ puraḥ //25//

yatir uvāca

kathaṁ rodiṣi vipra tvaṁ kā te cintā balīyasī /

vada tvaṁ satvaraṁ mahyaṁ svasya duḥkhasya kāraṇam //26//

brāhmaṇa uvāca

kiṁ bravīmi ṛṣe duḥkhaṁ pūrva-pāpena saṁcitam /

madīyāḥ pūrvajās toyaṁ kavoṣṇam upabhuñjate //27//

mad-dattam naiva gṛhnanti prītyā devā dvijātayaḥ /

prajā-duḥkhena śūnyo 'haṁ prāṇāṁs tyaktum ihāgataḥ //28//

dhig jīvitaṁ prajā-hīnaṁ dhig gṛhaṁ ca prajāṁ vinā /

dhig dhanaṁ cānapatyasya dhik kulaṁ santatiṁ vinā //29//

pālyate yā mayā dhenuḥ sā vandhyā sarvathā bhavet /

yo mayā ropito vṛkṣaḥ so 'pi vandhyatvam āśrayet //30//

yat phalaṁ mad-gṛhāyātaṁ tac ca śīghraṁ viśuṣyati /

nirbhāgyasyānapatyasya kim ato jīvitena me //31//

ity uktvā sa rurodoccais tat-pārśvaṁ duḥkha-pīḍitaḥ /

tadā tasya yateś citte karuṇābhūt garīyasī //32//

tad-bhālākṣara-mālāṁ ca vācayām āsa yogavān /

sarvaṁ jñātvā yatiḥ paścād vipram ūce savistaram //33//

yatir uvāca

muñcājñānaṁ prajā-rūpaṁ baliṣṭhā karmaṇo gatiḥ /

vivekaṁ tu samāsādya tyaja saṁsāra-vāsanām //34//

śṛṇu vipra mayā te 'dya prārabdhaṁ tu vilokitam /

sapta-janmāvadhi tava putro naiva ca naiva ca //35//

saṁtateḥ sagaro duḥkham avāpāṅgaḥ purā tathā /

re muñcādya kuṭumbāśāṁ saṁnyāse sarvathā sukham //36//

brāhmaṇa uvāca

vivekena bhavet kiṁ me putraṁ dehi balād api /

no cet tyajāmy ahaṁ prāṇāṁs tvad-agre śoka-mūrcchitaḥ //37//

putrādi-sukha-hīno 'yaṁ saṁnyāsaḥ śuṣka eva hi /

gṛhasthaḥ saraso loke putra-pautra-samanivitaḥ //38//

iti viprāgrahaṁ dṛṣṭvā prābravīt sa tapo-dhanaḥ /

citraketur gataḥ kaṣṭaṁ vidhi-lekhāvimārjanāt //39//

na yāsyasi sukhaṁ putrād yathā daiva-hatodyamaḥ /

ato haṭhena yukto 'si hy arthinaṁ kiṁ vadāmy aham //40//

tasyāgrahaṁ samālokya phalam ekaṁ sa dattavān /

idaṁ bhakṣaya patnyā tvaṁ tataḥ putro bhaviṣyati //41//

satyaṁ śaucaṁ dayā dānam eka-bhaktaṁ tu bhojanam /

varṣāvadhi striyā kāryaṁ tena putro 'tinirmalaḥ //42//

evam uktvā yayau yogī vipras tu gṛham āgataḥ /

patnyāḥ pāṇau phalaṁ dattvā svayaṁ yātas tu kutracit /43//

taruṇī kuṭilā tasya sakhy-agre ruroda ha /

aho cintā mamotpannā phalaṁ cāhaṁ na bhakṣaye //44//

phala-bhakṣyeṇa garbhaḥ syād garbheṇodara-vṛddhitā /

sv-alpa-bhakṣyaṁ tato 'śaktir gṛha-kāryaṁ kathaṁ bhavet //45//

daivād dhāṭī vrajed grāme palāyed garbhiṇī katham /

śukavan nivased garbhas taṁ kukṣeḥ katham utsṛjet //46//

tiryak ced āgato garbhas tadā me maraṇaṁ bhavet /

prasūtau dāruṇaṁ duḥkhaṁ sukumārī kathaṁ sahe //47//

mandāyāṁ mayi sarvasvaṁ nanāndā saṁharet tadā /

satya-śaucādi-niyamo durārādhyaḥ sa dṛśyate //48//

lālane pālane duḥkhaṁ prasūtāyāś ca vartate /

vandhyā vā vividhā nārī sukhinī ceti me matiḥ //49//

evaṁ kutarka-yogena tat phalaṁ naiva bhakṣitam /

patyā pṛṣṭaṁ phalaṁ bhuktaṁ bhuktaṁ ceti tayor īritam //50//

ekadā bhaginī tasyās tad gṛhaṁ svecchayāgatā /

tad-agre kathitaṁ sarvaṁ cinteyaṁ mahatī hi me //51//

durbalā tena duḥkhena hy anuje karavāṇi kim /

sābravīn mama garbho 'sti taṁ dāsyāmi prasūtitaḥ //52//

tāvat kālaṁ sa-garbheva guptā tiṣṭha gṛhe sukham /

vittaṁ tvaṁ mat-pater yaccha sa te dāsyati bālakam //53//

ṣān-māsiko mṛto bāla iti loko vadiṣyati /

taṁ bālaṁ poṣayiṣyāmi nityam āgatya te gṛhe //54//

phalam arpaya dhenvai tvaṁ parīkṣārthaṁ tu sāmpratam /

tat tadācaritaṁ sarvaṁ tathaiva strī-svabhāvataḥ //55//

atha kālena sā nārī prasūtā bālakaṁ tadā /

ānīya janako bālaṁ rahasye dhundhulīṁ dadau //56//

tayā ca kathitaṁ bhartre prasūtaḥ sukham arbhakaḥ /

lokasya sukham utpannam ātmadeva-prajodayāt //57//

dadau dānaṁ dvijātibhyo jāta-karma vidhāya ca /

gīta-vāditra-ghoṣo 'bhūt tad-dvāre bahu //58//

bhartur agre 'bravīd vākyaṁ stanyaṁ nāsti kuce mama /

anya-stanyena nirdugdhā kathaṁ puṣṇāmi bālakam //59//

mat-svasāyāḥ[[35]](#footnote-36) prasūtāyā mṛto bālakas tu vartate /

tām ākārya gṛhe rakṣa sā te 'rbhaṁ poṣayiṣyati //60//

patinā tat kṛtaṁ sarvaṁ putra-rakṣaṇa-hetave /

putrasya dhundhukārīti nāma mātrā pratiṣṭhitam //61//

tri-māse nirgate cātha dhenuḥ suṣuve 'rbhakam /

sarvāṅga-sundaraṁ divyaṁ nirmalaṁ kanaka-prabham //62//

dṛṣṭvā prasanno vipras tu saṁskārān svayam ādadhe /

matvāścaryaṁ janāḥ sarve didṛkṣārthaṁ samāgatāḥ //63//

bhāgyodayo 'dhunā jāta ātma-devasya paśyata /

dhenvā bālaḥ prasūtas tu deva-rūpīti kautukam //64//

na jñātaṁ tad rahasyaṁ tu kenāpi vidhi-yogataḥ /

go-karṇaṁ ca sutaṁ dṛṣṭvā gokaṛṇaṁ nāma cākarot //65//

kiyat kālena tau jātau tanayāv ubhau /

gokarṇo paṇḍito jñānī dhundhukārī mahā-khalaḥ //66//

snāna-śauca-kriyā-hīno dur-bhakṣī krodha-saṁyutaḥ /

duṣparigraha-kartā ca śavahas tena bhojanaḥ //67//

coraḥ sarva-jana-dveṣī para-veśma-pradīpikaḥ /

lālanāyārbhakān dhṛtvā sadyaḥ kūpe niṣātayat //68//

hiṁsakaḥ śastra-dhārī ca dīnāndhānāṁ prapīḍakaḥ /

cāṇḍalābhirato nityaṁ pāśa-hastaś ca saṅgataḥ //69//

tena-veśyā-kusaṅgena paitryaṁ[[36]](#footnote-37) cittaṁ tu nāśitam /

ekadā pitarau tāḍya pātrāṇi svayam āharat //70//

tat-pitā kṛpaṇaḥ proccair dhana-hīno ruroda ha /

vandhyatvaṁ tu samīcīnaṁ kuputro duḥkha-dāyakaḥ //71//

kva tiṣṭhāmi kva gacchāmi ko me duḥkhaṁ vyapohayet /

prāṇāṁs tyajāmi duḥkhena hā kaṣṭaṁ mama saṁsthitam //72//

tadānīṁ tu samāgatya gokarṇo jñāna-saṁyutaḥ /

bodhayām āsa janakaṁ vairāgyaṁ paridarśayan //73//

asāraḥ khalu saṁsāro duḥkha-rūpī vimohakaḥ /

sutaḥ kasya dhanaṁ kasya snehavān jvalate 'niśam //74//

na cendrasya sukhaṁ kiṁcin na sukhaṁ cakravartinaḥ /

sukham asti viraktasya muner ekānta-jīvinaḥ //75//

muñcājñānaṁ prajā-rūpaṁ mohato narake gatiḥ /

nipatiṣyati deho 'yaṁ sarvaṁ tyaktvā vanaṁ vraja //76//

tad vākyaṁ tu samākarṇya gantu-kāmaḥ pitābravīt /

kiṁ kartavyaṁ vane tāta tattvaṁ vada savistaram //77//

andha-kūpe sneha-pāśair[[37]](#footnote-38) baddhaḥ paṅgur ahaṁ śaṭhaḥ /

karmaṇā patito nūnaṁ mām uddhara dayā-nidhe //78//

gokarṇa uvāca

deho 'sthi-māṁsa-rudhire 'bhimatiṁ tyaja tvaṁ

jāyāsutādiṣu sadā mamatāṁ vimuñca /

paśyāniśaṁ jagad idaṁ kṣaṇa-bhaṅga-niṣṭhaṁ

vairāgya-rāga-rasiko bhava bhakti-niṣṭhaḥ //79//

dharmaṁ bhajasva satataṁ tyaja loka-dharmān

sevasva sādhu-puruṣāñ jahi kāma-tṛṣṇām /

anyasya doṣa-guṇa-cintanam āśu muktvā

sevā-kathā-rasam aho nitarāṁ piba tvam //80//

evaṁ sutokti-viśato 'pi gṛhaṁ vihāya yāto

vanaṁ sthira-matir gata-ṣaṣṭi-varṣaḥ /

yukto harer anudinaṁ paricaryayāsau

śrī-kṛṣṇam āpa niyataṁ daśamasya pāṭhāt //81//

iti śrī-padma-purāṇe uttara-khaṇḍe śrīmad-bhāgavata-māhātmye vipra-mokṣo nāma caturtho'dhyāyaḥ

**pañcamo 'dhyāyaḥ**

sūta uvāca

pitary uparate tena jananī tāḍitā bhṛśam /

kva vittaṁ tiṣṭhate brūhi haniṣye lattayā na cet //1//

iti tad vākya-saṁtrāsāj jananyā putra-duḥkhataḥ /

kūpe pātaḥ kṛto rātrau tena sā nidhanaṁ gatā //2//

gokarṇas tīrtha-yātrārthaṁ nirgato yoga-saṁsthitaḥ /

na duḥkhaṁ na sukhaṁ tasya na vairī nāpi bāndhavaḥ //3//

dhundhukārī gṛhe 'tiṣṭhat pañca-paṇya-vadhū-vṛtaḥ /

aty-ugra-karma-kartā ca tat-poṣaṇa-vimūḍha-dhīḥ //4//

ekadā kulaṭās tās tu bhūṣaṇāny abhilipsavaḥ /

tad-arthaṁ nirgato gehāt kāmāndho mṛtyum asmaran //5//

yatas tataś ca saṁhṛtya vittaṁ veśma punar gataḥ /

tābhyo 'yacchat suvastrāṇi bhūṣaṇāni kiyanti ca //6//

bahu-vitta-cayaṁ dṛṣṭvā rātrau nāryo vicārayan /

cauryaṁ karoty asau nityam ato rājā grahīṣyati //7//

vittaṁ hṛtvā punaś cainaṁ māriṣyati niścitam /

ato 'rtha-guptaye gūḍham asmābhiḥ kiṁ na hanyate //8//

nihatyainaṁ gṛhītvārthaṁ yāsyāmo yatra kutracit /

iti tā niścayaṁ kṛtvā suptaṁ saṁbadhya raśmibhiḥ //9//

pāśāṁ kaṇṭhe nidhāyāsya tan mṛtyum upacakramuḥ /

tvaritaṁ na mamārāsau cintā-yuktās tadā 'bhavan //10//

taptāṅgāra-samūhāṁś ca tan-mukhe hi vicikṣipuḥ /

agni-jvālātiduḥkhena vyākulo nidhanaṁ gataḥ //11//

taṁ dehaṁ mumucur garte prāyaḥ sāhasikāḥ striyaḥ /

na jñātaṁ tad rahasyaṁ tu kenāpīdaṁ tathaiva ca //12//

lokaiḥ pṛṣṭā vadanti sma dūraṁ yātaḥ priyo hi naḥ /

āgamiṣyati varṣe 'smin vitta-lobha-vikarṣitaḥ //13//

strīṇāṁ naiva tu viśvāsaṁ duṣṭānāṁ[[38]](#footnote-39) kārayed budhaḥ /

viśvāso yaḥ sthito mūḍhaḥ sa duḥkhaiḥ paribhūyate //14//

sudhā-mayaṁ vaco yāsāṁ kāmināṁ rasa-vardhanam /

hṛdayaṁ kṣura-dhārābhaṁ priyaḥ ko nāma yoṣitām //15//

saṁhṛtya vittaṁ tā yātāḥ kulaṭā bahu-bhartṛkāḥ /

dhundhukārī babhūvātha mahān pretaḥ kukarmataḥ //16//

vātyārūpa-dharo nityaṁ dhāvan daśa-diśo 'ntaram /

śītātapa-parikliṣṭo nirāhāraḥ pipāsitaḥ //17//

na lebhe śaraṇaṁ kutra hā deveti muhur vadan /

kiyat kālena gokarṇo mṛtaṁ lokād abudhyata //18//

anāthaṁ taṁ viditvaiva gayā-śrāddham acīkarat /

yasmiṁs tīrthe tu saṁyāti tatra śrāddham avartayat //19//

evaṁ bhraman sa gokarṇaḥ svapuraṁ samupeyivān /

rātrau gṛhāṅgaṇe svaptum āgato lakṣitaḥ paraiḥ //20//

tatra suptaṁ sa vijñāya dhundhukārī sva-bāndhavam /

niśīthe darśayām āsa mahā-raudrataraṁ vapuḥ //21//

sakṛn meṣaḥ sakṛd dhastī sakṛc ca mahiṣo 'bhavat /

sakṛd indraḥ sakṛc cāgniḥ punaś ca puruṣo 'bhavat //22//

vaiparītyaṁ dṛṣṭvā gokarṇo dhairya-saṁyutaḥ /

ayaṁ durgatikaḥ ko 'pi niścityātha tam abravīt //23//

gokarṇa uvāca

kas tvam ugrataro rātrau kuto daśām imām /

kiṁ vā pretaḥ piśāco rākṣaso'sīti śaṁsa naḥ //24//

sūta uvāca

evaṁ pṛṣṭas tadā tena rurodoccaiḥ punaḥ punaḥ /

aśakto vacanoccāre saṁjñā-mātraṁ cakāra ha //25//

tato 'ñjalau jalaṁ kṛtvā gokarṇas tam udīrayat /

tat-sekād gata-pāpo 'sau pravaktum upacakrame //26//

preta uvāca

ahaṁ bhrātā tvadīyo 'smi dhundhukārīti nāmataḥ /

svakīyenaiva doṣeṇa brahmatvaṁ nāśitaṁ mayā //27//

karmaṇo nāsti saṁkhyā me mahā-jñāne vivartinaḥ /

lokānāṁ hiṁsakaḥ so 'haṁ strībhir duḥkhena māritaḥ //28//

ataḥ pretatvam āpanno durdaśāṁ ca vahāmy aham /

vātā-hāreṇa jīvāmi daivādhīna-phalodayāt //29//

aho bandho kṛpā-sindho bhrātar mām āśu mocaya /

gokarṇo vacanaṁ śrutvā tasmai vākyam athābravīt //30//

gokarṇa uvāca

tvad-arthaṁ tu gayā-piṇḍo mayā datto vidhānataḥ /

tat kathaṁ naiva mukto 'si mamāścaryam idaṁ mahat //31//

gayā-śrāddhān na muktiś ced upāyo nāparas tv iha /

kiṁ vidheyaṁ mayā preta tattvaṁ vada savistaram //32//

preta uvāca

gayā-śrāddha-śatenāpi muktir me na bhaviṣyati /

upāyam aparaṁ kiṁcit tat vicāraya sāṁpratam //33//

iti tad-vākyam ākarṇya gokarṇo vismayaṁ gataḥ /

śata-śrāddhair na mukteś ced asādhyaṁ mocanaṁ tava //34//

idānīṁ tu nijaṁ sthānam ātiṣṭha preta nirbhayaḥ /

tvan-mukti-sādhakaṁ kiṁcid ācariṣye vicārya ca //35//

dhundhukārī nijaṁ sthānaṁ tenādiṣṭas tato gataḥ /

gokarṇaś cintayām āsa tāṁ rātriṁ na tad adhyagāt //36//

prātas tam āgataṁ dṛṣṭvā lokāḥ prītyā samāgatāḥ /

tat sarvaṁ kathitaṁ tena yaj jātaṁ ca yathā niśi //37/

vidvāṁso yoga-niṣṭhāś ca jñānino brahma-vādinaḥ /

tan-muktiṁ naiva paśyanti paśyantaḥ śāstra-saṁcayān //38//

tataḥ sarvaiḥ sūrya-vākyaṁ tan-muktau sthāpitaṁ param /

gokarṇaḥ stambhanaṁ cakre sūrya-vegasya vai tadā //39//

tubhyaṁ namo jagat-sākṣin brūhi me mukti-hetukam /

tac chrutvā dūrataḥ sūryaḥ sphuṭam ity abhyabhāṣata //40//

śrīmad-bhāgavatān muktiḥ saptāhe vācanaṁ kuru /

iti sūrya-vacaḥ sarvair dharma-rūpaṁ tu viśrutam //41//

sarve 'bruvan prayatnena kartavyaṁ sukaraṁ tv idam /

gokarṇo niścayaṁ kṛtvā vācanārthaṁ pravartitaḥ /42//

tatra saṁśravaṇārthāya deśa-grāmāj janā yuyuḥ /

paṅgv-andha-vṛddha-mandāś ca te 'pi pāpa-kṣayāya vai //43//

samājas tu mahāñjāto deva-vismaya-kārakaḥ /

yadaivāsanam āsthāya gokarṇo 'kathayat kathām //44//

sa preto 'pi tadā yātaḥ sthānaṁ paśyann itas tataḥ /

sapta-granthi-yutaṁ tatrāpaśyat kīcakam ucchritam //45//

tan-mūlacchidram āviśya śravaṇārthaṁ sthito hy asau /

vāta-rūpī sthitaṁ kartum aśakto vaṁśam āviśat //46//

vaiṣṇavaṁ brāhmaṇaṁ mukhyaṁ śrotāraṁ parikalpya saḥ /

prathama-skandhataḥ spaṣṭam ākhyānaṁ dhenujo 'karot //47/

dinānte rakṣitā gāthā tadā citraṁ babhūva ha /

vaṁśaika-granthi-bhedo 'bhūt sa-śabdaṁ paśyatāṁ satām //48//

dvitīye 'hni tathā sāyaṁ dvitīya-granthi-bhedanam /

tṛtīye 'hni tathā sāyaṁ tṛtīya-granthi-bhedanam //49//

evaṁ sapta-dinair vaṁśa-sapta-granthi-vidhedanam /

kṛtvāpi dvādaśa-skandha-śravaṇāt pretatāṁ jahau //50//

divya-rūpa-dharo jātas tulasī-dāma-maṇḍitaḥ /

pīta-vāsā ghana-śyāmo mukuṭī kuṇḍalānvitaḥ //51//

nanāma bhrātaraṁ sadyo gokarṇam iti cābravīt /

tvayāhaṁ mocito bandho kṛpayā preta-kaśmalāt //52//

dhanyā bhāgavatī vārtā preta-pīḍā-vināśinī /

saptāho 'pi tathā dhanyaḥ kṛṣṇa-loka-phala-pradaḥ //53//

kampante sarva-pāpāni saptāha-śravaṇe sthite /

asmākaṁ pralayaṁ sadyaḥ kathā ceyaṁ kariṣyati //54//

ārdraṁ śuṣkaṁ laghu sthūlaṁ vāṅ-manaḥ-karmabhiḥ kṛtam /

śravaṇaṁ vidahet pāpaṁ pāvakaḥ samidho yathā //55//

asmin vai bhārate varṣe sūribhir veda-saṁsadi /

akathā-śraviṇāṁ puṁsāṁ niṣphalaṁ janma kīrtitam //56//

kiṁ mohato rakṣitena supuṣṭena balīyasā /

adhruveṇa śarīreṇa śuka-śāstra-kathāṁ vinā //57//

asthi-stambhaṁ snāyu-buddhaṁ māṁsa-śoṇita-lepitam /

carmāvanaddhaṁ durgandhaṁ pātraṁ mūtra-purīṣayoḥ //58//

jarā-śoka-vipākārtaṁ roga-mandiram āturam /

duṣpūraṁ durdharaṁ duṣṭaṁ sa-doṣaṁ kṣaṇa-bhaṅgaram //59//

kṛmi-viḍ-bhasma-saṁjñātaṁ śarīram iti varṇitam /

asthireṇa sthiraṁ karma kuto 'yaṁ sādhyen na hi //60//

yat prātaḥ saṁskṛtaṁ cānnaṁ sāyaṁ tac ca vinaśyati /

tadīya-rasa-saṁpuṣṭe kāye kā nāma nityatā //61//

saptāha-śravaṇāl loke prāpyate nikaṭe hariḥ /

ato doṣa-nivṛtty-artham etad eva hi sādhanam //62//

budbudā iva toyeṣu maśakā iva jantuṣu /

jāyante maraṇāyaiva kathā-śravaṇa-varjitāḥ //63//

jaḍasya śuṣka-vaṁśasya yatra granthi-vibhedanam /

citraṁ kim u tadā citta-granthi-bhedaḥ kathā-śravāt //64//

bhidyate hṛdaya-granthiś chidyante sarva-śaṁśayāḥ /

kṣīyante cāsya karmāṇi saptāha-śravaṇe kṛte //65//

saṁsāra-kardamālepa-prakṣālana-paṭīyasi /

kathā-tīrthe sthite citte muktir eva budhaiḥ smṛtā //66//

evaṁ bruvati vai tasmin vimānam agamat tadā /

vaikuṇṭha-vāsibhir yuktaṁ prasphurad dīpta-maṇḍalam //67//

sarveṣāṁ paśyatāṁ bheje vimānaṁ dhundhulī-sutaḥ /

vimāne vaiṣṇavān vīkṣya gokarṇo vākyam abravīt //68//

gokarṇa uvāca

atraiva bahavaḥ santi śrotāro mama nirmalāḥ /

ānītāni vimanāni na teṣāṁ yugapat kutaḥ //69//

śravaṇaṁ sama-bhāgena sarveṣāṁ iha dṛśyate /

phala-bhedaḥ kuto jātaḥ prabruvantu hari-priyāḥ //70//

hari-dāsā ūcuḥ

śravaṇasya vibhedena phala-bhedo 'pi saṁsthitaḥ /

śravaṇaṁ tu kṛtaṁ sarvair na tathā mananaṁ kṛtam //71//

phala-bhedas tato jāto bhajanād api mānada /

sapta-rātram upoṣyaiva pretena śravaṇaṁ kṛtam //72//

mananādi tathā tena sthira-citte kṛtaṁ bhṛśam /

adṛḍhaṁ ca hataṁ jñānaṁ pramādena hataṁ śrutam //73//

saṁdigdho hi hato mantro vyagra-citto hato japaḥ /

avaiṣṇavo hato deśo hataṁ śrāddham apātrakam //74//

hatam aśrotriye dānam anācāra-hataṁ kulam /

viśvāso guru-vākyeṣu svasmin dīnatva-bhāvanā //75//

mano-doṣa-jayaś caiva kathāyāṁ niścalā matiḥ /

evam ādi kṛtaṁ cet syāt tadā vai śravaṇe phalam //76//

punaḥ-śravānte sarveṣāṁ vaikuṇṭhe vasatir dhruvam /

gokarṇa tava govindo golokaṁ dāsyati svayam //77//

evam uktvā yuyuḥ sarve vaikuṇṭhaṁ hari-kīrtanāḥ /

śrāvaṇe māsi gokarṇaḥ katham ūce tathā punaḥ //78//

sapta-rātravatīṁ bhūyaḥ śravaṇaṁ taiḥ kṛtaṁ punaḥ /

kathā-samāptau yaj jātaṁ śrūyatāṁ ta ca nārada //79//

vimānaiḥ saha bhaktaiś ca harir āvir babhūva ha /

jaya-śabdā namaḥ-śabdās tatrāsan bahavas tadā //80//

pāñcajanya-dhvaniṁ cakre harṣāt tatra svayaṁ hariḥ /

gokarṇaṁ tu samāliṅgyākarot sva-sadṛśaṁ hariḥ //81//

śrotṝn anyān ghana-śyāmān pīta-kauśeya-vāsasaḥ /

kirīṭinaḥ kuṇḍalinas tathā cakre hariḥ kṣaṇāt //82//

tad-grāme ye sthitā jīvā āśva-cāṇḍala-jātayaḥ /

vimāne sthāpitās te 'pi gokarṇa-kṛpayā tadā //83//

preṣitā hari-loke te yatra gacchanti yoginaḥ /

gokarṇena sa gopālo golokaṁ gopa-vallabham //84//

kathā-śravaṇataḥ prīto niryayau bhakta-vatsalaḥ /

ayodhyā-vāsinaḥ pūrvaṁ yathā rāmeṇa saṅgatāḥ //85//

tathā kṛṣṇena te nītā golokaṁ yogi-durlabham /

yatra sūryasya somasya siddhānāṁ na gatiḥ kadā /

taṁ lokaṁ hi gatās te śrīmad-bhāgavata-śravāt //86//

brūmo 'dya te kiṁ phala-vṛndam ujjvalaṁ saptāha-yajñena kathāsu saṁcitam /

karṇena gokarṇa-kathākṣare yaiḥ pītaś ca te garbha-gatā na bhūyaḥ //87//

vātāmbu-parṇāśana-deha-śoṣaṇais tapobhir ugraiś cira-kāla-saṁcitaiḥ /

yogaiś ca saṁyānti na tāṁ gatiṁ vai saptāha-gāthā-śravaṇena yānti tām //88//

itihāsam imaṁ puṇyaṁ śāṇḍilyo 'pi munīśvaraḥ /

paṭhate citra-kūṭa-stho brahmānanda-pariplutaḥ //89//

ākhyānam etat paramaṁ pavitraṁ śrutaṁ sakṛd vai vidahed aghaugham /

śrāddhe prayuktaṁ pitṛ-tṛptim āvahen nityaṁ supāṭhād apunar bhavaṁ ca //90//

iti śrī-padma-purāṇe uttara-khaṇḍe śrīmad-bhāgavata-māhātmye gokarṇa-varṇanaṁ nāma pañcamo'dhyāyaḥ

**ṣaṣṭho 'dhyāyaḥ**

kumārā ūcuḥ

atha te saṁpravakṣyāmaḥ saptāha-śravaṇe vidhim /

sahāyair vasubhiś caiva prāyaḥ sādhyo vidhiḥ smṛtaḥ //1//

daivajñaṁ tu samāhūya muhūrtaṁ pṛcchya yatnataḥ /

vivāhe yādṛśaṁ vittaṁ tādṛśaṁ parikalpayet //2//

nabhasya āśvinor jau ca mārgaśīrṣaḥ śucir nabhāḥ /

ete māsāḥ kathārambhe śrotṝṇāṁ mokṣa-sūcakāḥ //3//

māsānāṁ vigrahe yāni tāni tyajāni sarvathā /

sahāyāś cetare cātra kartavyāḥ sodyamāś ca ye //4//

deśe deśe tathā seyaṁ vārtā preṣyā prayatnataḥ /

bhaviṣyati kathā cātra āgantavyaṁ kuṭumbibhiḥ //5//

dūre hari-kathāḥ kecid dūre cācyuta-kīrtanāḥ /

striyaḥ śūdrādayo ye ca teṣāṁ bodho yato bhavet //6//

deśe deśe viraktā ye vaiṣṇavāḥ kīrtanotsukāḥ /

teṣv eva patraṁ preṣyaṁ ca tal lekhanam itīritam //7//

satām samājo bhavitā sapta-rātraṁ sudurlabhaḥ /

apūrva-rasa-rūpaiva kathā cātra bhaviṣyati //8//

śrīmad-bhāgavata-pīyuṣa-pānāya rasa-lampaṭāḥ /

bhavantaś ca tathā śīghram āyāta prema-tat-parāḥ //9//

nāvakāśaḥ kadācic ced dina-mātraṁ tathāpi tu /

sarvathā gamanaṁ kāryaṁ kṣaṇo 'traiva sudurlabhaḥ //10//

evam ākāraṇaṁ teṣāṁ kartavyaṁ vinayena ca /

āgantukānāṁ sarveṣāṁ vāsa-sthānāni kalpayet //11//

tīrthe vāpi vane vāpi gṛhe vā śravaṇaṁ mataṁ /

viśālā vasudhā yatra kartavyaṁ tat-kathā-sthalam //12//

śodhanaṁ mārjanaṁ bhūmer lepanaṁ dhātu-maṇḍanam /

gṛhopaskaram uddhṛtya gṛha-koṇe niveśayet //13//

arvāk pañcāhato yatnād astīrṇāni pramelayet /

kartavyo maṇḍapaḥ proccaiḥ kadalī-khaṇḍa-maṇḍitaḥ //14//

phala-puṣpa-dalair viṣvag-vitānena virājitaḥ /

catur dikṣu dhvajāropo bahu-saṁpad virājitaḥ //15//

ūrdhvaṁ saptaiva lokāś ca kalpanīyāḥ savistaram /

teṣu viprā viraktāś ca sthāpanīyāḥ prabodhya ca //16//

pūrvaṁ teṣām āsanāni kartavyāni yathottaram /

vaktuś cāpi tadā divyam āsanaṁ parikalpayet //17//

udaṅ-mukho bhaved vaktā śrotā vai prāṅ-muktas tadā /

prāṅ-mukhaś ced bhaved vaktā śrotā codaṅ-mukhas tadā //18//

athavā pūrva-dig-jñeyā pūjya-pūjaka-madhyataḥ /

śrotṝṇāṁ āgame proktā deśa-kālādi-kovidaiḥ //19//

virakto vaiṣṇavo vipro veda-śāstra-viśuddhi-kṛt /

dṛṣṭānta-kuśalo dhīro vaktā kāryo 'tinispṛhaḥ //20//

aneka-dharma-vibhrāntāḥ straiṇāḥ pākhaṇḍa-vādinaḥ /

śubha-śāstra-kathoccāre tyājyās te yadi paṇḍitāḥ //21//

vaktuḥ pārśve sahāyārtham anyaḥ sthāpyas tathāvidhaḥ /

paṇḍitaḥ saṁśaya-cchettā loka-bodhana-tat-paraḥ //22//

vaktrā kṣauraṁ prakartavyaṁ dinād arvāg-vratāptaye /

aruṇodaye 'sau nirvartya śaucaṁ snānaṁ samācaret //23//

nityaṁ saṁkṣepataḥ kṛtvā sandhyādyaṁ saṁprayatnataḥ[[39]](#footnote-40) /

kathā-vighna-vighātāya gaṇa-nāthaṁ prapūjayet //24//

pitṝn saṁtarpya śuddhy-arthaṁ prāyaścittaṁ samācaret /

maṇdalaṁ ca prakartavyaṁ tatra sthāpyo haris tathā //25//

kṛṣṇam uddiśya mantreṇa caret pūjā-vidhiṁ kramāt /

pradakṣiṇa-namaskārān pūjānte stutim ācaret //26//

saṁsāra-sāgare magnaṁ dīnaṁ māṁ karuṇā-nidhe /

karma-moha-gṛhītāṅgaṁ mām uddhāra bhavārṇavāt //27//

śrīmad-bhāgavatasyāpi tataḥ pūjā prayatnataḥ /

kartavyā vidhinā prītyā dhūpa-dīpa-samanvitā //28//

tatas tu śrīphalaṁ dhṛtvā namaskāraṁ samācaret /

stutiḥ prasanna-cittena kartavyā kevalaṁ tadā //29//

śrīmad-bhāgavatākhyo 'yaṁ pratyakṣaḥ kṛṣṇa eva hi /

svī-kṛto 'si mayā nātha mukty-arthaṁ bhava-sāgare //30//

manoratho madīyo 'yaṁ sa-phalaḥ sarvathā tvayā /

nirvighnenaiva kartavyo dāso 'haṁ tava keśava //31//

evaṁ dīna-vacaḥ proktvā vaktāraṁ cātha pūjayet /

saṁbhūṣya vastra-bhūṣābhiḥ pūjānte taṁ ca saṁstavet //32//

śuka-rūpa prabodha-jña sarva-śāstra-viśārada /

etat kathā-prakāśena mad-ajñānaṁ vināśaya //33//

tad-agre niyamaḥ paścāt kartavyaḥ śreyase mudā /

sapta-rātraṁ yathā-śaktyā dhāraṇīyaḥ sa eva hi //34//

varaṇaṁ pañca-viprāṇāṁ kathā-bhaṅga-nivṛttaye /

kartavyaṁ tair harer jāpyaṁ dvādaśākṣara-vidyayā // 35//

brāhmaṇān vaiṣṇavāṁś cānyān tathā kīrtana-kāriṇaḥ /

natvā saṁpūjya dattājñaḥ svayam āsanam āviśet //36//

loka-vitta-dhanāgāra-putra-cintāṁ vyudasya ca /

kathā-cittaḥ śuddha-matiḥ sa labhet phalam uttamam //37//

āsūryodayam ārabhya sārdha-tri-praharāntakam /

vācanīyā kathā samyag dhīra-kaṇṭhaṁ sudhīmatā //38//

kathā-virāmaḥ kartavyo madhyāhne ghaṭikā-dvayam /

tat kathām anu kāryaṁ vai kīrtanaṁ vaiṣṇavais tadā //39//

mala-mūtra-jayārthaṁ hi laghvāhāraḥ sukhāvahaḥ /

haviṣyānnena kartavyo hy eka-vāraṁ kathārthinā //40//

upeṣya sapta-rātraṁ vai śaktiś cec chṛṇuyāt tadā /

ghṛta-pānaṁ payaḥ-pānaṁ kṛtvā vai śṛṇuyāt sukham //41//

phalāhāreṇa vā śrāvyam[[40]](#footnote-41) eka-bhaktena vā punaḥ /

sukha-sādhyaṁ bhaved yat tu kartavyaṁ śravaṇāya tat //42//

bhojanaṁ tu varaṁ manye kathā-śravaṇa-kārakam /

nopavāso varaḥ proktaḥ kathā-vighna-karo yadi //43//

saptāha-vratināṁ puṁsāṁ niyamāñ chṛṇu nārada /

viṣṇu-dīkṣā-vihīnānāṁ nādhikāraḥ kathā-śrave //44//

brahmacaryam adhaḥ-suptiḥ patrāvalyāṁ ca bhojanam /

kathā-samāptau bhuktiṁ ca kuryān nityaṁ kathā-vratī //45//

dvi-dalaṁ madhu tailaṁ ca gariṣṭhānnaṁ tathaiva ca /

bhāva-duṣṭaṁ paryuṣitaṁ jahyān nityaṁ kathā-vratī //46//

kāmaṁ krodhaṁ madaṁ mānaṁ matsaraṁ lobham eva ca /

dambhaṁ mohaṁ tathā dveṣaṁ dūrayec ca kathā-vratī //47//

veda-vaiṣṇava-viprāṇāṁ guru-go-vratināṁ tathā /

strī-rāja-mahatāṁ nindāṁ varjayed yaḥ kathā-vratī //48//

rajasvalāntyaja-mleccha-pati-vrātakais tathā /

dvija-dviḍ-veda-bāhyaiś ca na vaded yaḥ kathā-vratī //49//

satyaṁ śaucaṁ dayāṁ maunam ārjavaṁ vinayaṁ tathā /

udāra-mānasaṁ tadvad evaṁ kuryāt kathā-vratī //50//

daridraś ca kṣayī rogī nirbhāgyaḥ pāpa-karmavān /

anapatyo mokṣa-kāṁaḥ śṛṇuyāc ca kathām imām //51//

apuṣpā kāka-vandhyā ca vandhyā yā ca mṛtārbhakā /

sravad-garbhā ca yā nārī tayā śrāvyaḥ prayatnataḥ //52//

eteṣu vidhinā śrāve tad akṣayataraṁ bhavet /

atyuttamā kathā divyā koṭi-yajña-phala-pradā //53//

evaṁ kṛtvā vrata-vidhim udyāpanam athācaret /

janmāṣṭamī-vratam iva kartavyaṁ phala-kāṅkṣibhiḥ //54//

akiñcaneṣu bhakteṣu prāyo nodyāpanāgrahaḥ /

śravaṇenaiva pūtās te niṣkāmā vaiṣṇavā yataḥ //55//

evaṁ nāgaha-yajñe 'smin samāpte śrotṛbhis tadā /

pustakasya ca vaktuś ca pūjā kāryātibhaktitaḥ //56//

prasāda-tulasī-mālāḥ śrotṛbhyaś cātha dīyatām /

mṛdaṅga-tāla-lalitaṁ kartavyaṁ kīrtanaṁ tataḥ //57//

jaya-śabdaṁ namaḥ-śabdaṁ śaṅkha-śabdaṁ ca kārayet /

viprebhyo yācakebhyaś ca vittam annaṁ va dīyatām //58//

viraktaś ced bhavec chrotā gītā vācyā paro 'hni /

gṛhasthaś cet tadā homaḥ kartavyaḥ karma-śāntaye //59//

prati-ślokaṁ ca juhuyād vidhinā daśamasya ca /

pāyasaṁ madhu sarpiś ca tilānnādika-saṁyutam //60//

athavā havanaṁ kuryād gāyatryā susamāhitaḥ /

tan-mayatvāt purāṇasya paramasya ca tattvataḥ //61//

homāśaktau budho haumyaṁ dadyāt tat-phala-siddhaye /

nānā-cchidra-nirodhārthaṁ nyūnatādhikatākhyayoḥ[[41]](#footnote-42) //62//

doṣayoḥ praśamārthaṁ ca paṭhen nāma-sahasrakam /

tena syāt tat-phalaṁ sarvaṁ nāsty asmād adhikaṁ yataḥ //63//

dvādaśa-brāhmaṇān paścād bhojayen madhu-pāyasaiḥ /

dadyāt suvarṇa-dhenuṁ ca vrata-pūrṇatva-hetave //64//

śaktau phala-traya-mitaṁ svarṇa-siṁhaṁ vidhāya ca /

tatrāsya pustakaṁ sthāpyaṁ likhitaṁ lalitākṣaram //65//

saṁpūjyāvāhanād yais tad-upacāraiḥ sa-dakṣiṇam /

vastra-bhūṣaṇa-gandhādyaiḥ pūjitāya yatātmane //66//

ācāryāya sudhīr dattvā muktaḥ syād bhava-bandhanaiḥ /

evaṁ kṛte vidhāne[[42]](#footnote-43) ca sarva-pāpa-nivāraṇe //67//

phaladaṁ syāt purāṇaṁ tu śrīmad-bhāgavataṁ śubham /

dharma-kāmārtha-mokṣāṇāṁ sādhanaṁ syān na saṁśayaḥ //68//

kumārā ūcuḥ

iti te kathitaṁ sarvaṁ kiṁ bhūyaḥ śrotum icchasi /

śrīmad-bhāgavatenaiva bhukti-muktī kare sthite //69//

sūta uvāca

ity uktvā te mahātmānaḥ procur bhāgavatīṁ kathām /

sarva-pāpa-harāṁ puṇyāṁ bhukti-mukti-pradāyinīm //70//

śṛṇvatāṁ sarva-bhūtānāṁ saptāhaṁ niyatātmanām /

yathāvidhi tato daivaṁ tuṣṭuvuḥ puruṣottamam //71//

tad-ante jñāna-vairāgya-bhaktīnāṁ puṣṭatā parā /

tāruṇyaṁ paramaṁ cābhūt sarva-bhūta-manoharam //72//

nāradaś ca kṛtārtho 'bhūt siddhe svīye manorathe /

pulakī-kṛta-sarvāṅgaḥ paramānanda-saṁbhṛtaḥ //73//

evaṁ kathāṁ samākarṇya nārado bhagavat-priyaḥ /

prema-gadgadayā vācā tān uvāca kṛtāñjaliḥ //74//

nārada uvāca

dhanyo 'smy anugṛhīto 'smi bhavadbhiḥ karuṇā-paraiḥ /

adya me bhagavāṁl labdhaḥ sarva-pāpa-haro hariḥ //75//

śravaṇaṁ sarva-dharmebhyo varaṁ manye tapodhanāḥ /

vaikuṇṭha-stho yataḥ kṛṣṇaḥ śravaṇādyasya labhate //76//

sūta uvāca

evaṁ bruvati vai tatra nārado vaiṣṇavottame /

paribhraman samāyātaḥ śuko yogīśvaras tadā //77//

tatrāyayau ṣoḍaśa-vārṣikas tadā vyāsātmajo jñāna-mahābdhi-candramāḥ /

kathāvasāne nija-lābha-pūrṇaḥ premṇā paṭhan bhāgavataṁ śanaiḥ śanaiḥ //78//

dṛṣṭvā sadasyāḥ paramoru-tejasaṁ sadyaḥ samutthāya dadur mahāsanam /

prītyā sura-rṣis tam apūjayat sukhaṁ sthito 'vadat saṁśṛṇutāmalāṁ giram //79//

śrī-śuka uvāca

nigama-kalpa-taror galitaṁ phalaṁ śuka-mukhād amṛta-drava-saṁyutam /

pibata bhāgavataṁ rasam ālayaṁ muhur aho rasikā bhuvi bhāvukā //80//

dharmaḥ projjhita-kaitavo 'tra paramo nirmatsarāṇāṁ satāṁ

vedyaṁ vāstavam atra vastu śivadaṁ tāpa-trayonmūlanam /

śrīmad-bhāgavate mahāmuni-kṛte kiṁ vā parair īśvaraḥ sadyo

hṛdy avarudhyate 'tra kṛtibhih śuśrūṣubhis tat-kṣaṇāt //81//

śrīmad-bhāgavataṁ purāṇa-tilakaṁ yad vaiṣṇavānāṁ dhanaṁ

yasmin pāramahaṁsyam evam amalaṁ[[43]](#footnote-44) jñānaṁ paraṁ gīyate /

yatra jñāna-virāga-bhakti-sahitaṁ naiṣkarmyaṁ āviṣkṛtaṁ

tac chṛṇvan prapaṭhan vicāraṇa-paro bhaktyā vimucyen naraḥ // 82//

svarge satye ca kailāse vaikuṇṭhe nāsty ayaṁ rasaḥ /

ataḥ pibantu sad-bhaktyā[[44]](#footnote-45) mā mā muñcata karhicit //83//

sūta uvāca

evaṁ bruvāṇe sati bādarāyaṇo madhye sabhāyāṁ harir āvir āsīt /

prahrāda-baly-uddhava-phālgunādibhiḥ vṛtaḥ surarṣis tam apūjayac ca tān //84//

dṛṣṭvā prasannaṁ mahad-āsane hariṁ te cakrire kīrtanam agratas tadā /

bhavo bhavānyā kamalāsanas tu tatrāgaman kīrtana-darśanāya //85//

prahrādas tāla-dhārī tarala-gatitayā coddhavaḥ kāṁsya-dhārī

vīṇā-dhārī sura-rṣiḥ svara-kuśalatayā rāga-kartārjuno 'bhūt /

indro 'vadīn mṛdaṅgaṁ jaya-jaya-sukarāḥ kīrtanaṁ[[45]](#footnote-46) te kumārā

yatrāgre bhāva-bhaktā rasa-racanatayā[[46]](#footnote-47) vyāsa-putro babhūva //86//

nanarta madhye trikam eva tatra bhaktyādikānāṁ naṭa-vastu-tejasām /

alaukikaṁ kīrtanam etad īkṣya hariḥ prasanno 'pi vaco 'bravīt tat //87//

matto varaṁ bhāgavatā[[47]](#footnote-48) vṛṇudhvaṁ prītaḥ kathā-kīrtanato 'smi sāṁpratam /

śrutveti tad vākyam atiprasannāḥ premārdra-cittā harim ūcire //88//

nagāha-gāṭhāsu ca sarva-bhaktair ebhis tvayā bhāvyam atiprayatnāt[[48]](#footnote-49) /

manoratho 'yaṁ paripūraṇīyas tatheti coktavāntara-dhīyatācyutaḥ //89//

tato 'namat tac caraṇeṣu nāradas tathā śukādīn api tāpasāṁś ca /

atha prahṛṣṭāḥ parinaṣṭa-mohāḥ sarve yayuḥ pīta-kathāmṛtās te //90//

bhaktiḥ sutābhyāṁ saha rakṣitā sā śāstre svakīye 'pi tadā śukena /

ato harir bhāgavatasya sevanāc cittaṁ samāyāti hi vaiṣṇavānāṁ //91//

dāridrya-duḥkha-jvara-dāhitānāṁ māyā-piśācī-parimārditānāṁ /

saṁsāra-sindhau pari-pātitānāṁ kṣemāya vai bhāgavataṁ pragarjati //92//

śaunaka uvāca

śukenoktaṁ kadā rājñe gokarṇena kadā punaḥ /

surarṣaye kadā brāhmaiś chindhi me saṁśayaṁ tv imam //93//

sūta uvāca

ākṛṣṇa-nirgamāt triṁśad-varṣādhika-gate kalau /

navamīto nabhasye ca kathārambhaṁ śuko 'karot //94//

parīkṣic chravaṇānte ca kalau varṣa-śata-dvaye /

śuddhe śucau navamyāṁ ca dhenujo 'kathayat kathām //95//

tasmād api kalau prāpte triṁśat-varṣa-gate sati /

ūcur ūrje site pakṣe navamyāṁ brahmaṇaḥ sutāḥ //96//

ity etat te samākhyātaṁ yat pṛṣṭo 'haṁ tvayānagha /

kalau bhāgavatī vārtā bhava-roga-vināśinī //97//

kṛṣna-priyaṁ sakala-kalmaśa-nāśanaṁ ca mukty-aika-hetum iha bhakti-vilāsa-kāri /

santaḥ kathānakam idaṁ pibatādareṇa loke hitārtha-pariśīlana-sevayā[[49]](#footnote-50) kim //98//

sva-puruṣam api vīkṣya pāśa-hastaṁ vadati yamaḥ kila tasya karṇa-mūle /

parihara bhagavat-kathāsu mattān prabhur aham anya-nṛṇāṁ na vaiṣṇavānāṁ //99//

asāre saṁsāre viṣaya-viṣa-saṅgākula-dhiyaḥ

kṣaṇārdhaṁ pibata śuka-gāṭhātula-sudhām /

kim arthaṁ vyarthaṁ bho vrajata kupathe kutsitakathe

parīkṣit sākṣī yac chravaṇa-gata-mukty-yukti-kathane //100//

rahaḥ-pravāha-saṁsthena[[50]](#footnote-51) śrī-śukeneritā kathā /

kaṇṭhe saṁbadhyate yena sa vaikuṇṭha-prabhur bhavet //101//

iti ca parama-guhyaṁ sarva-siddhānta-siddhaṁ

sapadi nigaditaṁ te śāstra-puñjaṁ vilokya /

jagati śuka-kathāto nirmalaṁ nāsti kiṁcit piba

para-sukha-hetor dvādaśa-skandha-sāram //102//

etāṁ yo niyatatayā śṛṇoti bhaktyā yaś

caināṁ kathayati śuddha-vaiṣṇavāgre /

tau samyag-vidhikaraṇāt phalaṁ labhete

yathārthyān na hi bhuvane kim apy asādhyam //103//

iti śrī-padma-purāṇe uttara-khaṇḍe

śrīmad-bhāgavata-māhātmye śravaṇa-vidhi-kathanaṁ nāma

ṣaṣṭho 'dhyāyaḥ

samāptam idaṁ śrīmad-bhāgavata-māhātmyam

1. imaṁ ślokaṁ paṭhayanty eke [↑](#footnote-ref-2)
2. mahā-matim iti pāṭhaḥ [↑](#footnote-ref-3)
3. bhakti-jñāna-virāgāpto viveka iti anya-pāṭhaḥ [↑](#footnote-ref-4)
4. vardhate mahān iti pāṭhaḥ [↑](#footnote-ref-5)
5. prāya iti pāṭhaḥ [↑](#footnote-ref-6)
6. kleśākrāntasyeti pāṭhaḥ [↑](#footnote-ref-7)
7. suradrur iti pāṭhaś ca [↑](#footnote-ref-8)
8. manaḥ-śuddhyāy iti pāṭhaḥ [↑](#footnote-ref-9)
9. vicāryaivam iti pāṭhaḥ [↑](#footnote-ref-10)
10. satya-loka iti pāṭhaḥ [↑](#footnote-ref-11)
11. kalāv iti pāṭhaḥ [↑](#footnote-ref-12)
12. saptāhena śrutaṁ caitad iti pāṭhaḥ [↑](#footnote-ref-13)
13. loka-vigraha-muktasyeti pāṭhaḥ [↑](#footnote-ref-14)
14. bhakti-yuktam iti pāṭhaḥ [↑](#footnote-ref-15)
15. aṭṭam annaṁ śivo vedaḥ śūlo vikraya ucyate / keśo bhagam iti proktum ṛṣibhis tattva-darśibhiḥ // iti aṭṭetyādikasya lāpanikā [↑](#footnote-ref-16)
16. niṣaṇṇeti pāṭhaḥ [↑](#footnote-ref-17)
17. durbalāham iti pāṭhaḥ [↑](#footnote-ref-18)
18. nirbhayam iti pāṭhaḥ [↑](#footnote-ref-19)
19. bruvatām iti pāṭhaḥ [↑](#footnote-ref-20)
20. bahu-śrutā iti pāṭhaḥ [↑](#footnote-ref-21)
21. kali-doṣeti pāṭhaḥ [↑](#footnote-ref-22)
22. phalākṛtir iti pāṭhaḥ [↑](#footnote-ref-23)
23. syādata iti pāṭhaḥ [↑](#footnote-ref-24)
24. khādāyopakalpata iti pāṭhaḥ [↑](#footnote-ref-25)
25. gavyam iti pāṭhaḥ [↑](#footnote-ref-26)
26. śravyam iti pāṭhaḥ [↑](#footnote-ref-27)
27. bruvatām iti pāṭhaḥ [↑](#footnote-ref-28)
28. hema-padma-susaurabham iti pāṭhaḥ [↑](#footnote-ref-29)
29. jarā-jīrṇa-kalevaram iti pāṭhaḥ [↑](#footnote-ref-30)
30. āgamiṣyatīti pāṭhaḥ [↑](#footnote-ref-31)
31. deva-gandharva-dānavā iti pāṭhaḥ [↑](#footnote-ref-32)
32. kalpa-vṛkṣa-prasūnais tān iti pāṭhaḥ [↑](#footnote-ref-33)
33. dvādaśī tatheti pāṭhaḥ [↑](#footnote-ref-34)
34. deva-samāja-mukhyā iti kvacit [↑](#footnote-ref-35)
35. mat-svasuś ceti kvacit [↑](#footnote-ref-36)
36. pitryam iti kvacit [↑](#footnote-ref-37)
37. sneha-pāśe iti kvacit [↑](#footnote-ref-38)
38. mṛtānām iti pāṭhaḥ [↑](#footnote-ref-39)
39. svaṁ prayatnataḥ [↑](#footnote-ref-40)
40. bhāvyam iti kvacit [↑](#footnote-ref-41)
41. nyūnatādhikatānayor iti pāṭhaḥ [↑](#footnote-ref-42)
42. vidhānam iti kvacit [↑](#footnote-ref-43)
43. pāramahaṁsyam ekam amalam iti pāṭhaḥ [↑](#footnote-ref-44)
44. sad-bhāgyāḥ iti pāṭhaḥ [↑](#footnote-ref-45)
45. kīrtane [↑](#footnote-ref-46)
46. sarasa-racanayā [↑](#footnote-ref-47)
47. bhāva-vṛtād iti kvacit [↑](#footnote-ref-48)
48. bhāvyam iti prayatnād iti pāṭhaḥ [↑](#footnote-ref-49)
49. loke hi tīrtha-pariśīlana-sevayeti kvacit [↑](#footnote-ref-50)
50. rasa-pravāha-saṁstheneti ca [↑](#footnote-ref-51)